İşığa gedən yol: milli və bəşəri ideallara sədaqətli xidmət nümunəsi | Xalq Qəzeti\nİşığa gedən yol: milli və bəşəri ideallara sədaqətli xidmət nümunəsi\n28.11.2016 09:42 | Oxunma sayı: 895\nHələ 90-cı illərin əvvəllərində Naxçıvanda “AZƏRTAC”ın xüsusi müxbiri kimi çalışdığım vaxtlarda onun imzasını muxtar respublikanın dövri mətbuatında ara-sıra görərdim. Xeyli sonra bu imza “Çəhrayı rəngli dünyam”, “Arazbarı”, “Zaman xəbərsiz ötdü” kimi sanballı kitabları ortaya qoydu. Ədəbi mühitdə sevilən bu şeir topluları çoxlarımızın stolüstü kitabları sırasında yer aldı.\nSona xanımın sonrakı məhsuldar və çoxcəhətli yaradıcılığı onu bizə zəngin və kövrək duyğuların tərcümanı olan incə ruhlu bir şair və yurdsevər publisistlə yanaşı, azərbaycançılıq ideyasını məfkurə bayrağı kimi qaldıran zəkalı bir alim kimi də tanıtdı. Bütün bunlardan sonra Sona Vəliyevanın gərgin axtarışlarının nəticəsi olan “İşığa gedən yol” irihəcmli romanı (768 səhifə) ədəbi-elmi ictimaiyyətin gözləntisini düşünüldüyündən də artıq cavablandırdı. Bu fundamental ədəbi nəşrin ərsəyə gəlməsi jurnalistikanın çiyninə götürdüyü müqəddəs və böyük missiyanı yerinə yetirmək ənənəsinə sadiqliyinin yeni ifadəsi oldu.\nDüzü, mən buna müqəddəs və böyük missiya ona görə deyirəm ki, təkcə Zərdabini sevmək, milli ziyalıların atasına ruhən bağlı olmaq, onun yaşayıb-mübarizə apardığı dövrün tələb və ziddiyyətlərini, inkişaf meyillərini mükəmməl bilmək belə bir əsəri yazmaq üçün kifayət etməzdi. Həsən bəy Zərdabi kimi zamanı qabaqlamış, çoxcəhətli fəaliyyəti ilə milli tərəqqiyə yön və məzmun vermiş bir şəxsiyyət barədə ilk irihəcmli romanı qələmə almaq nə qədər gərəkli bir vəzifə idisə, onu gerçəkləşdirmək üçün elmi-tarixi mənbələrə bələdlik və ədəbi-bədii səriştə ilə yanaşı, İlahi bir dəstək – ruhi-mənəvi enerji də tələb olunurdu...\nBəlkə, buna görə də kitabla tanışlığım I cahan savaşı zamanı Anadoluda 275 kiloqramlıq bir mərmini top lüləsinə yerləşdirməsi ilə hamını heyrətdə qoyan Çanaqqala qəhrəmanı Seyid Onbaşının əfsanəvi qüdrətini xatırlatdı. Təbii ki, ölüm-dirim döyüşü ilə ədəbi yaradıcılıq fərqli qabiliyyət tələb edir. Lakin göstərilən hünərdə bir insan gücündən əlavə, gözəgörünməz bir qüvvənin də yardımçı olduğunu danmaq olmur.\nBu yerdə Sona xanımın vaxtilə poetikləşdirdiyi “Ürək adlı boxçamla, Qapına gəldim, İlahi!” duyğu-düşüncəli deyimini xatırladım. Cəmiyyətdən gələn sosial sifarişi cavablandırmaq üçün “söz boxçası ilə onun dərgahına gələn” müəllifi İlahi, bəlkə, özü seçib?! Əslində, Zərdabi də seçilmişlərdən olmuşdu, belə zərurilik missiyası bir vaxtlar Həsən bəyə də verilmişdi. Məhz ilahidəngəlmə Vətən eşqi, millət dərdi Zərdabini zamanın fövqünə qaldırmış, uzaq sabahları görməsinə imkan yaratmışdı.\nBelə bir hikmətin nəticəsidir ki, İşığa gedən yol təkcə Zərdabi haqqında miqyaslı bir roman deyil, həm də Həsən bəyin yaşadığı və fəaliyyət göstərdiyi tarixi dövrün gerçəklərini mükəmməl şəkildə bədii-sənədli dövriyyəyə gətirən sanballı məfkurəvi əsərdir. “Əkinçi”nin təkcə Azərbaycanda, Qafqazda deyil, bütün Rusiya imperiyasında ilk türk qəzeti olması necə önəmli taixi-mədəni başlanğıcdırsa, bu ilkinliyi xalqımıza bəxş edən Həsən bəy Zərdabi barədə həmin məkanda ilk irihəcmli romanın yazılıb ortaya qoyulması da eyni bir fədakarlıq və öncüllükdür.\nƏsəri birnəfəsə oxumaq olmur. Hər səhifədə müəllif təhkiyəsi fakt və hadisələri qəlbinin dərinliyindən gələn sevgiyə o qədər hopdurub ki, cazibəli bir ruhi-mənəvi auradan çıxıb o biri səhifəyə keçmək çətin olur. Keçmişi hərtərəfli öyrənən müəllif millət fədaisi Həsən bəyin bənzərsiz və mükəmməl obrazını ən xırda çizgilərini də rəsm etməklə canlandırır. Bu təbii yaşantının ağuşunda Zərdabi müasirləşir, biz isə, sanki, onun əsrdaşına çevrilirik.\nBu deyilənləri romanın hər cümləsindən, səhifəsindən və fəslindən boylanan gerçəklər dönə-dönə təsdiqləyir. Böyük Zərdabinin baba və nənəsınin, ata və anasının hiss-həyəcanları İyul, 1848-ci il, Kür çayının sahilləri bölümündən başlayaraq necə inandırıcı və şövqlə təqdim edilirsə, bu estetik cazibə də axıradək oxucunu öz çevrəsində eləcə saxlayır. Qısası, ikihissəlik romanın 90-na qədər irili-xırdalı fəslində müəllif bizləri “altı yaşla altmış beş yaş arasında keçən bir ömrün” hər günündən, həftəsindən, ayından və ilindən keçirib günümüzə gətirir.\nƏsərdə nadir tarixi şəxsiyyətin obrazı diqqət mərkəzində olsa da, XIX əsrdən XX əsrə keçid dövrünün səciyyəvi qütbləri – zülmət və işıq; cəhalət və kamillik; fanatizm və ayıqlıq; fərdiyyətçilik və ictimai düşüncə; əsarət və azadlıq kimi sosial- mənəvi ziddiyyətlər ümumi fon təşkil edir. Biz bu ətalətli və qaynar mühitdə kimləri görmürük?! Həsən bəy Tiflisdə təhsil aldığı illərdə Mirzə Fətəli Axundzadənin çevrəsində Hüseyn ağa Qayıbov, İlya Çavçavadze, Mixail Kipiani ilə görüşür. Moskva Universitetindəki təhsil illərində isə rus xalqçı və demokratlarının əhatəsində olur... Əsər boyu Zərdabinin ətrafında dəyişən mühitin fərqli mənzərələri bir-birini əvəz edir. Beləliklə, Həsən bəyin parlaq və zəngin obrazının müfəssəl estetik təqdimatı ilə birlikdə, onun dövrü və mübarizəsi də geniş əksini tapır.\nƏsərdə Əkinçinin nəşri ilə bağlı bədiiləşmiş xronika da geniş yer tutur. Qəzetin işıq üzü görməsindən bağlanışına qədər keçdiyi ikillik yol 100 səhifəyə qədər yer tutur. Bu hissədə müəllif böyük Zərdabinin sevincini də, iztirablarını da, nəhayət, çıxılmaz vəziyyətə düşüb sevimli müəllimlik və qəzetçilik fəaliyyətini doğma Zərdab kəndində keçən 16 illik dinc sürgünlə əvəz etmək məcburiyyətində qalmasını da milli bəlalarla mübarizə zəminində açıqlayır.\nKrım türklərinin böyük ziyalısı İsmayıl bəy Qaspıralının özünə ustad saydığı Zərdabiyə ünvanladığı "Həsən bəy, sizi bütün Krım türkləri tanıyır, dəyərləndirir. Məncə, siz bir ovuc ideya toxumunu Əkinçinin yayıldığı və oxunduğu bütün ərazilərə səpərək, əvəzində maarif, elm, təhsil və tərəqqi adlı məhsul yetişdirdiniz” xitabının və digər belə nüfuzlu dəyərləndirmə nümunələrinin əsərə daxil edilməsi yazıçı ideyasının açılması və təsdiqində təsirli vasitəyə çevrilir. Müəllif möhtəşəm “Zərdabi məbədi”ni ucaltmaqda belə qızıl kərpiclərdən yerli-yerində və ustalıqla istifadə edir.\nNəhayət, əsərin axırında səslənən müəllif ricətini yada salmaq yerinə düşər. Roman Zərdabinin son mənzilə yola salınma mərasiminin olduqca təsirli mənzərəsi ilə sonuclanır və müəllif öz qəhrəmanının əbədiyyətə qovuşan ruhunu onun xalq yolunda son zərrəsinədək ərimiş ömrünün davamı kimi mənalandırır. Bu dəyərləndirmə həm də əsərin qayəsini ifadə etdiyindən onun adında da əksini tapıb: Həsən bəyin ruhundan zühur edən işıq seli, aləmi bürüyən övliya nuru öz əbədiyyət yolunu davam edirdi. Bu işığın son dayanacağı hələ çox-çox uzaqlarda idi. Tükənməyən, bitməyən nur yolu, işıq seli heç vaxt bitməyəcək, sona çatmayacaq kimi millətin önünə düşərək gələcəyə doğru gedirdi.\nÜstündən uzun illər keçsə belə bu gün də “aləmi bürüyən övliya nuru öz əbədiyyət yolunu” davam etdirməkdədir. Bizlərə bircə bunu əlavə etmək qalır: ümid edək ki, nə vaxtsa “İşığa gedən yol”un oxucuları onun böyük ekranlardan yayımlanacaq versiyasını da izləyə biləcəklər.


Azərbaycanda neft və qaz hasilatı artırılacaq – ARDNŞ prezidenti\nEnergetika 5 Oktyabr 2010 13:49 (UTC+04:00)\nAzərbaycan, Bakı, 5 oktyabr /Trend, müxbirlər S.Süleymanov, E.İsmayılov/\nBu il Azərbaycanda ötən il hasil olunan 50,4 milyon tona qarşı 53 milyon ton neft çıxarılacaq. Bu barədə ARDNŞ-nin prezidenti (Azərbaycan Dövlət Neft Şirkəti) Rövnəq Abdullayev Astanada beşinci "KAZENERGY" Avrasiya forumunda çıxışı zamanı bildirib.\nOnun sözlərinə görə, bu il, həmçinin, qaz hasilatının 28,5 milyard kubmetrədək artırılacağı proqnozlaşdırılır.\nNeft və qazın böyük hissəsi "Azəri-Çıraq-Günəşli" dəniz yataqları blokundan və Xəzərin Azərbaycan sektorundakı dəniz qaz kondensatı yatağından hasil olunacaq.\nEləcə də ARDNŞ Prezidentinin sözlərinə görə, 2015-ci ilədək həm neft, həm də qaz hasilatının əhəmiyyətli dərəcədə artırılması nəzərdə tutulur. Müvafiq olaraq, 2015-ci ildə 60 milyon ton neft, 35-40 milyard kubmetr qaz hasil olunması proqnozlaşdırılır. Neft hasilatının artırılması təkcə "Azəri-Çıraq-Günəşli" dəniz yataqları blokunun hesabına deyil, həm də yeni "Chiraq oil project" layihəsinə görə mümkün olacaq.\nAbdullayevin dediyi kimi, ötən il AÇG-də neft hasilatı gündə bir milyon barel təşkil edib "Və biz bu il də bu səviyyəni saxlaya biləcəyimizə ümid edirik".\nOnun sözlərinə görə, qaz hasilatının artırılması Xəzər dənizində yerləşən "Naxçıvan" və "Abşeron" perspektivli strukturlarının işlənməsi sayəsində mümkün olacaq.\nAbdullayevin sözlərinə görə, hazırda Azərbaycanda 61 yataq uğurla işlənir.\n"Azəri-Çıraq-Günəşli" layihəsinin iştirakçıları aşağıdakılardır: bp (operator - 37,43 faiz iştirak payı), "ChevronTexaco" (11,27 faiz), ARDNŞ (10 faiz), INPEX (10,96 faiz), "Statoil" (8,56 faiz), "ExxonMobil" (8,006 faiz), TPAO (6,75 faiz), "Itochu" (4,3 faiz), "Delta Hess" (2,72 faiz).\nHazırda qaz Cənubi Qafqaz qaz boru kəməri ilə (Bakı-Tbilisi-Ərzurum) Gürcüstana və Türkiyəyə nəql olunur.


MTN işi üzrə 10 nəfərdən ibarət daha bir qrupun məhkəməsi yekunlaşmaq üzrədir. Aralarında üç nəfər generalın da olduğu bu qrupa fevralın 22-də prokuror cəza istəyib.\nKeçmiş MTN-çilərin mühakiməsi Sabunçu Rayon Məhkəməsinin inzibati binasında keçirilsə də, onların işinə Bakı Hərbi Məhkəməsinin sədri və iki hakimi baxır.\nProkuror çıxışında deyib ki, keçmiş MTN-çilərə irəli sürülmüş ittihamlar – onların rüşvət alması, adamları hədələyib pullarını, əmlaklarını ələ keçirməsi və s. məhkəmədə zərərçəkmiş və şahid ifadələri ilə, başqa sübutlarla təsdiqini tapıb. Dövlət ittihamçısı təqsirləndirilən şəxslərdən generallar – Transmilli İqtisadi Cinayətkarlığa Qarşı Mübarizə Baş İdarəsinin sabiq rəisi Sübahir Qurbanov və nazirliyin Monitorinq Mərkəzinin rəhbəri olmuş Teymur Quliyevin hər birinə 16 il, Əməliyyat-Texniki İdarəyə rəhbərlik etmiş Natəvan Mürvətovaya isə 12 il həbs cəzası istəyib. N.Mürvətova həbsdə deyil. İstintaq və məhkəmə dövrü üçün onun barəsində polis nəzarətinə vermə qətimkan tədbiri seçilib. Prokuror bu qətimkan tədbirinin ləğvini və onun məhkəmə zalından həbs olunmasını təklif edib.\nDigər təqsirləndirilən şəxslərdən S.Qurbanovun müavini olmuş Füzuli Əliyevə 15, Zaur Məmmədov və Natiq Alıyevin hər birinə 14, Elşad Əzizova 8, Fərhad Atayev, Anar Şirəliyev və Eşqin Əliyevin hərəsinə isə 7 il həbs istənilib.\nProkuror hesab edir ki, təqsirləndirilən şəxslər həm də onlara verilmiş rütbələrdən məhrum edilməlidir. Ona görə də üç nəfərin general rütbələrinin alınması üçün Prezident Administrasiyasına, digərləri ilə bağlı isə Dövlət Təhlükəsizliyi Xidmətinə (DTX) məhkəmənin təqdimat göndərməsini təklif edib.\nİttihamlar arasında büdcədən agentura və əməliyyatlar üçün ayrılan vəsaitlərin mənimsənilməsi məsələsi də var. DTX bu mənimsəmə ilə əlaqədar təqsirləndirilən şəxslərə qarşı 1 milyon manatlıq mülki iddia qaldırıb. Prokuror onun da təmin edilməsini, təqsirləndirilən şəxslərin üzərində həbs olan əmlaklarının müsadirə olunmasını xahiş edib.\n***Buna da bax-DTX-nın yaradılmasından 2 il ötdü - o zamandan nə dəyişib? [video]\nKeçmiş MTN-çilərin məhkəməsi martın 1-də vəkillərin müdafiə çıxışı ilə davam edəcək.


Dövlət dini radikalizmə qarşı hərəkətə keçdi\nDini Qurumlarla İş üzrə Dövlət Komitəsi tərəfindən və qeyri-ənənəvi təriqətlərin zərərli təbliğatının qarşısının alınması məqsədi ilə görülən işlər barədə açıqlama verilib.\nMəsələ ilə əlaqədar olaraq Dövlət Komitəsi bütün bölgələrdə regional konfranslar keçirib:“Dövlət Komitəsi radikal dini qrupların və qeyri-ənənəvi təriqətlərin zərərli təbliğatının qarşısının alınması, onlara qarşı effektiv mübarizə aparılması, dini maarifçilik işinin düzgün metodlarla təşkili, gücləndirilməsi və genişləndirilməsi, milli-mənəvi dəyərlərin, ölkədəki tolerantlıq mühitinin qorunub-saxlanılması, eləcə də dövlət-din münasibətlərini tənzimləyən milli qanunvericilik bazasının geniş və əhatəli şərhi məqsədilə ötən il bütün bölgələrdə regional konfranslar keçirib.”\nKomitədən bütün bölgələrdə din xadimlərinin iştirakı müzakirələrin keçirildiyi barədə də məlumat veriblər: “Burada din xadimləri, ilahiyyatçılar, dindarların iştirakı ilə bir sıra məsələlər müzakirə olundu, o cümlədən radikalizmlə mübarizə bu tədbirlərin əsas xətti oldu”.\nMəlumatlarda qeyd olunub ki, QMİ-nin iştirakı ilə cəlb olunmuş imam və axudlar üçün təlim kursları daha çox tədris xarakterlidir: “Həmçinin, bu kurslar onlar üçün pozitiv istiqamətdir. Dini maarifçilik işinin kəmiyyət və keyfiyyət baxımından artıq yeni mərhələdə, cəmiyyətin və müasir dövrün tələblərinə uyğun aparılması zəruridir. Cəmiyyətdə maarifçilik işini aparan din xadimlərinin və bu sahədə fəaliyyət göstərən mütəxəssislərin müxtəlif istiqamətli kurslara cəlb olunması bundan sonra da davam etdiriləcəkdir” (ANS).


Tibb Universitetinin əməkdaşı Gürcüstanda keçirilən beynəlxalq simpoziumda məruzə ilə çıxış edib - AZƏRTAC – Azərbaycan Dövlət İnformasiya Agentliyi\nTibb Universitetinin əməkdaşı Gürcüstanda keçirilən beynəlxalq simpoziumda məruzə ilə çıxış edib\nAzərbaycan Tibb Universitetinin (ATU) Elmi Tədqiqat Mərkəzinin Elektron Mikroskopiya Laboratoriyasının böyük elmi işçisi, biologiya üzrə fəlsəfə doktoru Fuad Hüseynəli Gürcüstanın paytaxtı Tbilisidə keçirilən “Brain & Neuroplasticity: Structural and Molecular Aspects” mövzusunda IV Beynəlxalq Simpozium və Gənc Alimlər Məktəbində iştirak edib.\nUniversitetin mətbuat xidmətindən AZƏRTAC-a bildiriblər ki, F.Hüseynəli simpoziumda histologiya, embriologiya və sitologiya kafedrasının müdiri, professor Eldar Qasımovun rəhbərliyi ilə laboratoriyada yerinə yetirilən elmi işlərin nəticəsi olaraq “Elektron mikroskopiya üçün yeni metodlar” mövzusunda məruzə ilə çıxış edib. Həmçinin “Elektron mikroskopiyada müasir yanaşmalar” adlı posterini nümayiş etdirib.\nTədbirin sonunda F.Hüseynəli beynəlxalq sertifikatla təltif edilib.\nQeyd edək ki, simpoziumda ABŞ, Kanada, İsrail, Macarısan, İsveç, Rusiya və digər ölkələrdən dəvət olunmuş alimlər mövzu üzrə yerinə yetirilən elmi-tədqiqat işləri haqqında interaktiv şəkildə müzakirələr və birgə layihələrin yerinə yetirilməsi barəsində fikir mübadiləsi aparıblar.\nXatırladaq ki, ötən il ATU ilə Gürcüstanın İ.Beritaşvili adına Eksperimental Biotibb Mərkəzi və İlia Dövlət Universiteti arasında birgə əməkdaşlıq müqaviləsi imzalanıb.\nAZERTAG.AZ :Tibb Universitetinin əməkdaşı Gürcüstanda keçirilən beynəlxalq simpoziumda məruzə ilə çıxış edib


ZEYNƏB CAHAN: GUERNICA, Nargis magazine | Журнал Nargis\nİlk dəfə deyil ki, oxucumu Parisdəki Picasso Muzeyinə dəvət edirəm. Le Marais səmtində gizlənmiş bu üç mərtəbəli bina hər ziyarətimdə məni yeni, maraqlı sərgiləri ilə özünə cəlb edir. Bu binanın hər şeyi gözəldir - kiçik növbələri; işıqlarla dolu böyük zalları; bizi küncdə gözləyən muzey daxilində mağaza barəsində ümumiyyətlə susuram!\nBu günlərdə muzeydə elə həmin Parisdə 1937-ci ildə dünya sərgisində "sadəcə ziyarətçilərin arxasını görən" ispan metrinin işləri sərgilənib. Məşhur "Guernica" Pikassonun pərəstişkarlarını fəth etməyi və XX əsrin ikonasına çevrilməyi bacarmışdır. İspaniyada Respublikaçılar və Franksistlər arasında baş vermiş Vətəndaş müharibəsi dövründə (1936-1939) ərsəyə gələn Guernica eyni zamanda həm şedevr, həm də siyasi simvoldur. Pikassonun həyatı bu əsərdə onun obrazını sadiq və parlaq rəssam kimi işıqlandırılaraq dərin izlə vurğulanmışdır.\nPikasso 1937-ci il 1 may - 4 iyun tarixlərində Parisdə studiyada, Grands Augustins küçəsində gündə 12 saat Guernica üzərində çalışmışdı. Daha sonra o, dünyanın hər yerində sərgilənmiş və dəfələrlə təkrarlanmışdır. 1975-ci ildə rəsm əsəri İspaniyaya gəlir və bir daha Vətənini tərk etmir, bu gün isə bu əsər Madriddə yerləşən Kraliça Sofiya İncəsənət Mərkəzinin Milli Muzeyinə məxsusdur. Paris sərgisi İspan rəssamı və onun şedevri arasındakı əlaqənin hekayəsi, eləcə də onun nüfuzlu gücü barəsində bəhs edir.\nBir qədər kompozisiya haqqında: əgər Pikassonun əvvəlki əsərlərində at qadını, buğa isə müəyyən mənada rəssamın özünü təcəssüm edirdisə, hazırki "fantasmaqoriya"da* at ispan millətçiliyini simvollaşdırır, buğa isə deyəsən xalqın simvolu kimi görünür. Xüsusən də, bu heyvan İspaniya "yarımadasının" Totemi sayılır, İspanlar isə ona ehtiras ilə sitayiş edirlər.\nGuernica, xüsusilə buğa və at fiqurları ilə bağlı bir çox təfsirlərə səbəb olub. Pablo digər işlərində olduğu kimi bu dəfə də özü son interpretasiyanı verməkdən imtina edir. Sərginin qalan hissəsi həmin illər İspaniya vətəndaş müharibəsinin fraqmentlərini nümayiş etdirir.\nSərgini 29 İyun 2018-ci il tarixindən etibarən 5, rue Thorigny, 75003, Paris ünvanında ziyarət etmək mümkündür.\n*Phantasmagoria - qorxulu təsvirlərin yaradılması üçün bir və ya bir neçə fənərin istifadə edildiyi qorxu teatrı janrlarından biridir.


T.M.: – Sizcə, bu qədər musiqiçinin işlə təminatı məsələsində çətinlik yaranmayacaqmı?\nS.K.: - Biz musiqiçi yetişdirəndə kəmiyyəti deyil, keyfiyyəti düşünməliyik. Qəbul imtahanlarında da abituriyentlərin hazırlıq səviyyəsinə çox ciddi yanaşırıq. Uşaq musiqi məktəblərini deyil, onbirillik orta ixtisas məktəblərini və musiqi texnikumunu bitirmiş gəncləri Milli Konservatoriyaya qəbul edirik. Mütləq harmoniya və solfeciodan imtahan verməlidirlər, dirijorluq ixtisasına qəbul olunanlar polifoniyanı bilməlidir.\nBelə bir fikrimiz var ki, rayonlarda musiqi məktəblərinin səviyyəsini qaldırmaq üçün məzunlarımızı təyinatla rayonlara işləməyə göndərək. Bu təcrübədən qabaqlar istifadə olunurdu, yaxşı nəticələr verirdi. Indi də Mədəniyyət Nazirliyi və Təhsil Nazirliyi ilə bunun həyata keçirilməsi haqqında danışıqlara başlamışıq.\nT.M.: – Əlbəttə ki, bütün bunlar yaxşı başlanğıcdır. Bəs milli musiqi mədəniyyətinin qorunması və gələcək nəsillərə ötürülməsini nədə görürsünüz?\nS.K.: – Milli Konservatoriya barədə söhbət düşəndə çox adam bizim fəaliyyətimizin yalnız muğamatla məhdudlaşdığını düşünür. Lakin biz tədricən yeni ixtisas sinifləri açmağı planlaşdırırıq – milli caz, milli estrada və s. Bu il bəstəkarlıq ixtisasına qəbul üçün elan vermişik. Bakı Musiqi Akademiyasından fərqli olaraq, bizdə bu ixtisasa qəbul olunmaq istəyən abiturientdən muğamı bilməsi və onun hər hansı bir alətdə ifa edilməsi tələb olunur. Əlbəttə ki, muğamı bir-iki günə əzbərləyib imtahana gəlmək olmaz. Onu qəlbən hiss etmək və illərlə öyrənmək lazımdır. Yalnız bu yolla milli musiqimizi dərindən duyan və onu irəli apara bilən bəstəkarlar, musiqiçilər yetişdirmək olar. Beləliklə, biz bu il bəstəkarlıq, dirijorluq, milli nəfəs alətləri ixtisaslarına da digər xalq çalğı alətləri ixtisasları ilə yanaşı, qəbul keçirəcəyik. Ancaq hələlik saz və aşıq sənəti üzrə qəbula hazır deyilik.\nT.M.: – Texniki bazanız nə vəziyyətdədir?\nS.K.: – Bizim bir neçə binamız var. Musiqi gimnaziyasının binası yaxşı vəziyyətdədir. Musiqi texnikumunu da yeni binaya köçürmüşük. Milli Konservatoriyanın əsas binası keçmiş tibb işçiləri mədəniyyət sarayında yerləşir. Həmin binanı təmir etməyi, yeni yüksək tələblərə cavab verən səviyyəyə çatdırmağı, otaqları müasir avadanlıqlarla, səsyazma texnikası ilə, kompüterlərlə təmin etməyi nəzərdə tutmuşuq. Artıq təmir üçün vəsait ayrılıb, layihələr hazırlanıb, inşallah, yetirsək, bu sentyabrda binanın açılışını təntənəli surətdə keçirmək fikrindəyik.\nMüvəqqəti olaraq, biz Musiqi Kollecinin köhnə binasında işləyirik. Gələcəkdə isə bu binada milli musiqi mədəniyyəti mərkəzini yaratmağı planlaşdırmışıq.\nT.M.: – Elmi baza nəyə əsaslanır?\nS.K.: – Biz hələlik tədris işlərini sahmana salmaqla məşğuluq. Hələlik elmi işlər üzrə prorektorumuz yoxdur. Lakin Təhsil Nazirliyinin razılığı ilə elmi laboratoriya təşkil etmişik. Hələ ki, fəaliyyətimizi genişləndirməmişik. Çünki cəmi 6-7 aydır ki, işə başlamışıq. Ancaq bu müddət ərzində Beynəlxalq musiqi festivalı və elmi konfrans keçirmişik. Tədricən işlərimizi sistemə salırıq. Planlarımız, əlbəttə ki, çox böyükdür. Bütün bunların həyata keçməsi üçün vaxt lazımdır. Ilk növbədə, savadlı, bacarıqlı tələbələrdən musiqiçi kadrlar yetişdirməliyik.\nQeyd edim ki, Daşkənddə, Türkiyənin, Almaniyanın, Fransanın bir sıra şəhələrində milli konservatoriyalar vardır. Biz onların işi ilə maraqlanırıq, əlaqələr yaradırıq, onların təcrübəsindən bəhrələnməyə çalışırıq.\nT.M.: – «Harmoniya» və «Solfecio» fənlərinin tədrisi necə, o da milli melos əsasında qurulur və yaxud ümumi klassik musiqiyə əsaslanır?\nS.K.: – Əlbəttə ki, biz bu fənlərinin tədrisində ənənəvi olaraq, klassik musiqiyə əsaslanırıq, o cümlədən, milli musiqidən də istifadə olunur. Düzdür, belə bir fikir kök salıb ki, Azərbaycan musiqisi birsəslidir. Lakin mən deyərdim ki, bizim musiqinin harmonik imkanları da çox genişdir. Mənim belə bir ideyam var. Belə ki, mən Mərakeşdə ud alətində akkordlarla çalğı tərzini eşitmişəm. Çox istərdim ki, bunu bizdə də tətbiq edək. Düzdür, bunun üçün xaricdən mütəxəssis dəvət etmək lazımdır, bu da çox böyük pul vəsaiti tələb edir. Hələlik bu, mümkün deyil. Ancaq nə vaxtsa mən bu ideyanı həyata keçirmək fikrindəyəm.\nT.M.: – Siz bəstəkar və ifaçı kimi də fəaliyyət göstərirsiniz. Vaxtilə görkəmli sənətkarlarla çalışmısınız. Onların sizə təsiri haqqında bir qədər danışardız.\nS.K.: – Bu baxımdan mənim bəxtim gətirib. Çünki mənim ilk müəllimim görkəmli tarzən Əhsən Dadaşov olub. Təbii ki, onun dərsləri, sənət haqqında söhbətləri mənə çox böyük təsir göstərib. Sonra dahi bir sənətkarla – Rəşid Behbudovla birgə işləmək səadəti mənə nəsib olub. Rafiq Babayevlə isə biz günün çox hissəsini bir yerdə olurduq, məşq edirdik. Mənim musiqiçi kimi yetkinləşməyimdə onun zəhməti, rolu böyükdür. Bundan sonra mən Polad Bülbüloğlu ilə, «Aşıqlar» qrupu ilə uzun müddət çalışmışam. Bütün bu sənətkarlar mənimçün bir etalon olub.\nSon illərdəki ifaçılıq fəaliyyətimdə isə mən daha çox xarici musiqiçilərlə əlaqə yaratmağa çalışıram. Belə hallar çox olur ki, bizim muğam ifaçıları müxtəlif ölkələrdə, müxtəlif millətlərdən olan dinləyicilər qarşısında çıxış edirlər. Sonra isə onların muğamı necə gözəl başa düşdüyü haqqında danışırlar. Ancaq bu belə deyil axı. Xaricilər muğama ekzotika kimi baxırlar. Onu başa düşmürlər. Mən çalışıram ki, milli musiqimizi digər xalqların musiqisinə inteqrasiya edim. Məsələn, Latın Amerikası xalqlarının musiqiçiləri ilə əlaqə yaradaraq, bu yolla başqa ölkənin dinləyicisini bizim musiqini qavramaq üçün hazırlayım. Bu sahədə bəzi işlər görmüşəm. Məsələn, Norveç xoru ilə yaradıcılıq əlaqəmiz gözəl bəhrəsini verib, bu ölkədə Azərbaycan musiqisinə böyük maraq yaranıb.\nT.M.: – Müasir qloballaşma dövründə kompüter texnologiyasının inkişafı, internetin imkanları dünyanın müxtəlif xalqları arasında əlaqə yaranmasına yardım göstərir. Kommunikasiya ikişaf etdikcə, insanların ünsiyyəti də artır. Belə bir dövrdə milli dəyərlərimizin qorunması və sonrakı nəsillərə ötürülməsi məsələsinə siz necə baxırsınız. Çünki qərb mədəniyyəti bizim informasiya məkanına total şəkildə daxil olur. Beynəlmiləlçilik simbiozu yaranır. Qərb mədəniyyətinin güclü təsiri altında formalaşan bu günkü nəsil sabah milli dəyərlərimizə qarşı biganə qalmayacaqmı?\nS.K.: – Mənə belə gəlir ki, musiqi bütün dövrlərdə öz sözünü deyəcək. Biz isə professional musiqiçilər kimi, Azərbaycan musiqisinin qüdrətini bütün dünyaya nümayiş etdirməliyik. Indi musiqi mədəniyyətinin səviyyəsinin endiyi barədə çox söhbətlər gedir. Bir amili yaddan çıxarmaq olmaz: xalqın musiqi zövqünü düzgün tərbiyələndirmək lazımdır. Dövlətimiz tərəfindən mədəniyyət sahəsinə ciddi diqqət yetirilir. Çünki mədəniyyət xalqı dünyaya tanıdan birinci amildir. Biz öz mədəniyyətimizi yüksəltməliyik və bu yolla özümüzü dünyaya tanıtmalıyıq.\nT.M.: – Bizim «Musiqi Dünyası» jurnalımızın da bu işdə müəyyən rolu var. Jurnalın 200 tirajla çıxmasına baxmayaraq, internetdə, son göstəriciyə görə, bu jurnalın müxtəlif ölkələrdə 4270 oxucusu var. Sizin «Musiqi Dünyası» jurnalına arzularınız?\nS.K.: – Ilk növbədə, mən bu jurnala daha böyük auditoriya arzulayıram. Və istərdim ki, Milli Konservatoriya haqqında məlumatlara da jurnalın səhifələrində yer ayırasınız. Siz, əlbəttə ki, çox xeyirxah iş görürsünüz, musiqi mədəniyyətimiz haqqında informasiyaları bütün dünyaya yayırsınız. Bu, çox təqdirəlayiqdir. Bizim çox zəngin mədəniyyətimiz var. Musiqimiz isə mədəniyyətimizin tacıdır.


Biznes planda hansı məlumatlar olmalıdır. – OneVision.az\nİnvestordan minimums 50.000-100.000 AZN arasında bir investisiyanı əldə etmək, ona ideyanın biznes nümunəsini təqdim edərək inandırmaq həqiqətən asan deyil. Bunun üçün də biznes planda ideya ilə bağlı A-dan Z-yə bütün məlumatlar öz əksini tapmalıdır.İdeyadan əlavə olaraq görüləcək bütün fəaliyyətlər yazılmalı və bu fəaliyyətlər necə həyata keçiriləcəyi bildirilməlidir.\nMəlumatlar isə aşağıdakı formada olarsa yetərli olacaqdır.\nBizneslə bağlı məlumatlar – Bu başlığın altında biznesin xarakteristikası, biznesin faydaları, biznesin hədəfləri, bazar araşdırması və hesabatları qeyd oluna bilinər. Bu məlumatlar sayəsində investor biznes ideyası ilə daha yaxından tanış olacaqdır.\nBiznes strukturu ilə bağlı məlumatlar – Bu başlıq altında şirkətin strukturu, fəaliyyətlərin müddətləndirilməsi, CRM, taskmanagement, mail və s. sistemlərin necə qurulacağı və fəaliyyət göstərəcəyi qeyd olunmaıdır.\nMarketinq ilə bağlı məlumatlar – Məhsulun brendinqindən, məhsul, qiymət, təşviqetmə və yerləşmə siyasətlərinə kimi, əsasən bu işin marketinqi necə aparılacaq, nə qədər büdcə tələb olunacaq və əvəzində nə əldə edəcəyimiz detallı qeyd olunmalıdır. Eyni zamanda marketinq kommunikasiya strategiyası da biznes planda öz əksini rahat, anlaşılacaq formada öz əksini tapmalıdır.\nMaliyyə və mühasibatlıqla bağlı məlumatlar – Biznesin investisiya istifadə planı, gəlirlər, xərclər, marja və tam gəlir, ROI (investisiyanın geridönüşü), risklərin idarə olunması, gələcəkdə olacaq yeni investisiya imkanları və s. maliyyə ilə əlaqəli məlumatlar bu başlıq altında öz əksini tapmalıdır. Bu başlıq altında mühasibatlıq işləri də qeyd olunmalıdır. Əgər daxili mühasibatlıq olacaqsa sistemin necə çalışacağı, yox əgər xarici mühasibatlıq olacaqsa kimlərlə çalışılacağı qeyd olunmalıdır.\nSatış ilə bağlı məlumatlar – Satışın qurulması, satış komandasının qurulması, satış strategiyası, KPI-lar və bonus sisteminin yaradılması, satış proseduru məlumatları bu başlıq altında qeyd edilməlidir.\nƏgər biznes çox böyük olacaqdırsa insan resursları, təchizat, audit və s. fəaliyyətlərə də ehtiyac var. Onlar ilə bağlı tutarlı, cədvəllərə və qrafikaya dayanan məlumatların verilməsi biznes planın effektivliyini və təsdiq alma ehtimalını artıracaqdır. Əlbəttə ilk öncə biznes ideyanın özü cəlbedici və tutarlı olmalıdır.


Ruhani: İran silahlı qüvvələri qonşu və digər ölkələr üçün təhlükə deyil\nDünya xəbərləri 22 Sentyabr 2013 11:43 (UTC+04:00)\nİran və onun silahlı qüvvələri qonşu və digər ölkələrə təhlükə deyil. Trend IRINN telekanalına istinadən, bu barədə İran prezidenti Həsən Ruhani bazar günü Tehranda keçirilən hərbi parad zamanı deyib.\nOnun sözlərinə görə, regionda təhlükə yaradan tərəflər bütün beynəlxalq haqqları tapatalayırlar.\nİran silahlı qüvvələri reqionun bəzi ölkələrin silahlı qüvvələrindən fərqli olaraq, demokratik silahlı qüvvələrdir. Onlar heç vaxt siyasətə müdaxilə etməyib və həmişə xalqın istəyinə tabe olurlar, Ruhani deyib.\nİran inqilab etmiş bir ölkədir və müharibə etməyə ehtiyaci yoxdur, prezident deyib.\nİran son 200 il ərzində heç bir ölkəyə hücüm etməyib və bu gün İran İslam Respublikasının ordusu regionda müharibəni başlayan ordu olmayacaq, lakin həmişə hücüm edənlərin qarşısında qəhrəman müdafiyəçiləri olacaq.\nRuhani müharibəni başlamaq istəyən ölkələrə müraciət edib və xəbərdarlıq edib ki, onlar öz niyyətinə görə peşman olacaqlar.\n"İran silahlı qüvvələri hücum edən tərəfləri peşman olmağa məcbur edəcək",- prezident bildirib.\nİran müharibə əleyhinədir və özü müharibə qurbanıdır, - Ruhani deyib.


» MƏNBƏLƏR » QURAN-HƏDİS » HƏDİS TƏHLİLLƏRİ » İdeal mömin və dil bəlası\n1. 230 dəfə oxunub , 0 şərh Çap et\nعَنْ عَبْدِ اللَّهِ بْنِ عَمْرٍ رَضِيَ اللَّهُ عَنْهُمَا عَنْ النَّبِيِّ صَلَّى اللَّهُ عَلَيْهِ وَ سَلَّمَ قَالَ:\nالْمُسْلِمُ مَنْ سَلِمَ الْمُسْلِمُونَ مِنْ لِسَانِهِ وَ يَدِهِ وَ الْمُهَاجِرُ مَنْ هَجَرَ مَا نَهَى اللَّهُ عَنْهُ\n“Müsəlmanların dilindən və əlindən arxayın və əmin (zərər görmədiyi) olduğu müsəlman həqiqi müsəlmandır! Həqiqi mühacir də Allahın qadağan etdiyi şeylərdən uzaqlaşandır“.\n(Buhari, İman 4; Ebu Davud, Cihad 2)\nl-Müslimu” sözünün əvvəlində müəyyənlik artikli “lam” hərfi vardır. Elə “əl-müslimun” sözü də müəyyənlik bildirən “lam”la işlənmişdir. Bu iki müəyyənlik “lam”ı bizə bir mənadan danışır. İdeal mömin, həqiqətən, sülh və əmin-amanlıq atmosferinə girib özünü o iqlimdə əridə bilmiş və eyni zamanda heç bir insana əli və ya dili ilə zərər verməyən mömindir. Belə görünən, belə olduğunu iddia edən və ya şəxsiyyət vəsiqəsində dini mənsubiyyəti müsəlman yazılan insanlardan deyil, həqiqi və ideal mömindən bəhs edilir. Yəni “mütləq zikr kamalına məsrufdur” prinsipinə istinadən “mömin” deyəndə ilk olaraq ağıla ən kamil mömin gəlir və hədisdə qəsd edilən mömin də məhz budur.\nAdi bir insanın dildəki bu incəliyi bilməsi mümkün deyildir. Çünki məsələnin bu cəhətinə ancaq məktəblə, mədrəsə ilə və ya bir ustadın dərs halqasında oturmaqla, yaxud qrammatika və ya sərf-nəhv bilgiləri ilə vaqif olmaq mümkündür. Allah Rəsulu heç vaxt belə bir dərs almamışdır. Deməli, O, özünün deyil, Əzəli Müəlliminin (Allahın) kəlamlarını dilə gətirir. Məhz buna görə də Allah Rəsulunun ifadə və bəyanlarında dilə aid bütün incəliklər əksini tapmaqla yanaşı, dilə xas bircə qüsur da yoxdur.\nBiz yenə hədisə dönək: həqiqi müsəlman etimad və etibar simvoludur. Belə ki, bütün müsəlmanlar zərrə qədər də tərəddüd etmədən hər şeyi onlara əmanət edə bilərlər. Ailələrini əmanət etmək istəsələr, tərəddüdsüz ona əmanət edərlər. Çünki onun əlindən və dilindən heç kimə zərər gəlməz. Onunla məclisdə olan bir insan oranı erkən tərk etsə də, arxayın olar, çünki bilir ki, məclidə qalan o mömin nə onun haqqında qeybət edər, nə də başqalarının qeybətini dinləyər. O, öz şərəf və ləyaqətini qoruduğu qədər başqasının da şərəf və namusuna qoruyar. Yeməz, yedirər, içməz, içirər, yaşamaz, yaşadar. Və başqaları üçün hətta mənəvi feyzlərdən də keçər. Bütün bu mənalar müəyyənlik artikli “lam” hərfinin, eyni zamanda “hasr” (“ancaq” mənası) ifadə etməsindən çıxır.\nO, tanıdığı-tanımadığı hər kəsə salam verər. Və beləcə qəlblərdə ona qarşı sevgi oyanar. (Buhari, İman, 20; Müslim, İman, 63)Namazını bitirərkən salamla bitirər. İns, cin, mələk, bütün şüurlu varlıqlar onun salamını alar. O görmədiyi bu varlıqlarla da salamlaşar. İndiyə qədər mömindən başqa heç kim salama belə genişlik, ənginlik gətirməmişdir.\nİslamı namaz, oruc, zəkat, həcc və kəlmeyi-şəhadət kimi əsasları yerinə yetirməklə qəbul edirlər. Bu da Allah-Təalanın “Ey iman gətirənlər! Hamınız bir yerdə sülhə (İslama) gəlin!” (“Bəqərə” surəsi, 2/208) əmrinə tabe olmaqla sülh və əmin-amanlıq dəryasında yelkən açmaq deməkdir. Özünü o dəryaya atan insanın hər halı, hər davranışı, hər sözü sülh və İslam ətri saçar. İnsanlar bu məqama çatmış mömindən ancaq yaxşılıq və xeyir görər, gözləyər.\nAllah Rəsulunun (s.ə.s.) hər ifadəsində olduğu kimi, sözügedən cümələlərində də hər söz diqqətlə seçilmişdir. Burada da yenə əldən və dildən bəhs edir. Digər orqanların deyil, yalnız bu iki üzvün adını çəkməklə, əlbəttə ki, bir incə məqamı vurğulamaq istəyir. Bir insan başqa bir insana iki cür zərər verə bilər. Bu, ya birbaşa, üzbəüz, ya da qiyabi, yəni onun arxasınca olur. Üzbəüz verilən zərəri əl, qiyabi zərəri də dil təmsil edir. İnsan kiməsə qarşı ya şəxsən zor işlədər və onun haqqını tapdalayar, ya da arxasınca qeybətini edərək, alçaldaraq və hörmətdən salaraq haqqına girər. Mömin heç vaxt bu iki çirkin hərəkətə yol verməz, çünki onun möminliyi istər üz-üzə olduğu insanlara, istərsə də yanında olmayanlara qarşı həmişə mürüvvətli davranmağı tələb edir.\nBundan başqa (hədisdə) Allah Rəsulu (s.ə.s.) sıralamada “dili” “əl”dən əvvəl qeyd edir. Çünki əllə verilən zərərə qarşı tərəfin cavab vermə ehtimalı var. Halbuki kiminsə arxasınca edilən qeybət və ya kiməsə atılan böhtan əksəriyyət etibarilə qarşılıqsız, cavabsız qalır. Bu səbəbdən belə bir hərəkət rahatlıqla fərdləri, cəmiyyətləri, hətta millətləri bir-birinə düşmən edə bilər. Dil ilə verilən zərərlərə nəzarət və onu aradan qaldırmaq əllə verilən zərərlərə nisbətən daha çətindir. Onun üçün də Allah Rəsulu dili birinci qeyd etmişdir. Digər tərəfdən bu ifadədə müsəlmanın Allah qatındakı dəyər və qiymətinə də işarə edilmişdir. Müsəlman olmağın Allah qatında yüksək dəyər və qiyməti bir müsəlmanın digər müsəlmanla münasibətdə əlinə və dilinə sahib olmasını tələb edir.\nCahanşümul əmin-amanlıq və asayiş üçün göndərilən İslamiyyətin mühüm bir əxlaq meyarı müsəlmanın özünə maddi-mənəvi cəhətdən zərər verən şeylərdən uzaqlaşması, digər önəmli dərinliyi isə başqalarına zərrə qədər də zərər verməməkdir. Zərər vermək bir yana, cəmiyyətin hər təbəqəsində inam və etmadı təmsil etmək onun vəzifəsidir. Bəli, müsəlman həqiqi müsəlmanlığı güvən və etibar təlqin etməsi ilə ölçülür. Həqiqi bir müsəlman da gəzib-dolaşdığı, oturub-durduğu hər yerdə “əs-səlam” mənbəli, “əs-səlam” ruhlu bu hissə tərcümandır: O, möminlərlə görüşdükdə salam verər, əmin-amanlıq arzular, ayrılarkən sağlıq-salamatlıq diləyər, namazın təhiyyatlarını salamlarla bəzəyər və Haqqın hüzurundan da möminləri salamlayaraq ayrılar. Artıq bu cür “salam” məhvərində ömür sürən bir insanın əmin-amanlığa, etimada, asayişə və maddi-mənəvi, dünyəvi-üxrəvi qurtuluşa zidd bir yola girməsi, özünə və başqalarına zərər verməsi mümkündürmü?!\nHədisin ruhundan süzülən digər xüsuslara da bir nəzər salaq:\na. Həqiqi müsəlman yer üzündə cahanşümul sülhün ən etibarlı, ən layiqli təmsilçisidir.\nb. Müsəlman ruhunun dərinliyində yaşatdığı bu yüksək duyğunu hər yerə saçar.\nc. O, əziyyət vermək, cəfa etmək və zərər yetirmək bir yana qalsın, hər yerdə sülh və asayişin rəmzi kimi yad edilər.\nd. Onun nəzərində əllə verilən zərərlə qeybət, böhtan, təhqir, alçaltma kimi dillə verilən zərər və dedi-qodu arasında fərq yoxdur. Heç birini işləməməyə çalışar. Hətta bəzi hallarda ikincisi birincisindən daha böyük günah sayılır.\ne. Bir mömin bu günahlardan bəzilərini işləsə də, yenə mömindir və dindən çıxmış sayılmır. Yəni əqidəmizə görə, küfr ilə iman arasında bir məqam, bir status yoxdur.\nf. Rəsulullahın “hər məsələdə olduğu kimi, “iman və İslam məsələsində də niyyəti ali tutmaq, kamil insan olmağa, yəni bir müsəlman olmağa deyil, kamil möminliyə talib olmaq lazımdır” kimi bir çox xüsusları bir sətirlə ifadə edir.\n. Bu qaydaya görə, bir anlayış, məfhum əlavəsiz söylənildiyi zaman həmin anlayışın ən kamil təmsilçisini ağıla gətirir. Məsələn; Peyğəmbər deyəndə dərhal ən mükəmməl Peyğəmbər olan Allah Rəsulu ağlımıza gəlir


Qazaxa dolu yağıb Ayna.az\nQazaxa dolu yağıb\nDolunun diametrini ölçmək mümkün olmayıb\nYerli vaxtla saat 20:20-də Qazax rayonunun Birinci Şıxlı, İkinci Şıxlı və Yuxarı Salahlı kəndlərinə dolu düşüb.\nMilli Hidrometeorologiya Xidmətindən AYNA-ya verilən məlumata görə, dolu təxminən 10 dəqiqə davam edib.\nHadisə stansiyadan və məntəqələrdən kənarda olduğundan dolunun diametrini ölçmək mümkün olmayıb. Proses güclü şimal-qərb küləyi və leysan xarakterli yağışla müşayiət edilib.\nMüəllif: Ayna.az 22 May 2020 22:40\n22 May 22:40 Xəbərlər\nMilli Məclisin iclası keçirilir: Gündəlikdə 3 məsələ var


Iran Briefing – Human Rights Violation by IRGC – نقض حقوق بشر توسط سپاه پاسداران Güney Azərbaycanlı fəal Doktor Camal Musəvi həbs olunub - Iran Briefing - Human Rights Violation by IRGC - نقض حقوق بشر توسط سپاه پاسداران\nOct 30, 2013 crazydead\nGüney Azərbaycanlı milli-mədəni fəal Doktor Camal Musəvi həbs müddətinin qalan hissəsini çəkmək üçün Sarab zindanına intiqal edilib. Azərbaycanlı fəal bu gün həbsxanaya salınıb.\nQeyd edək ki, adını çəkdiyimiz fəal keçən il yayda Sarabda yaxalananlardan biridir. ETTELAAT (İran Kəşfiyyat Nazirliyi) idarəsinin geniş həbs əməluyyyatı zamanı tutuqlanan fəal Sarab və Təbrizdə 1 aydan çox saxlanılıb, sorğu-suala tutulub və işgəncə edilmişdir.\nXatırladaq ki, Sarab zindanı ağır şəraiti ilə seçilməkdədir. Bu zindanda məhbuslara verilən yemək olduqca keyfiyyətsizdir və zindan istilik sistemindən məhrumdur.\ntweet Urmiyada 11 nəfər edam edilib


Mühasibat uçotu - inkişaf mərhələləri (29-cu hissə) | Muhasibat.Az\nMühasibat uçotu – inkişaf mərhələləri (29-cu hissə)\n28-ci hissəyə nəzər yetirmək üçün keçidə daxil olun\nXX əsrdə Almaniyada uçot\nAlman məktəbi üçün XX əsrdə balansın bütün digər mühasibat anlayışlarının və müddəalarının əldə oluna biləcəyi müəyyənedici, ümumiləşdirici və istiqamətverici kateqoriyası kimi şərh edilməsi səciyyəvi idi. Almaniyada balansın mexaniki izahı hökm sürürdü, buna görə də diskussiyanın mərkəzində onun statik və dinamik təbiəti məsələsi dururdu. Güman edilirdi ki, birinci halda balans müəyyən tarixdə vəsaitlərin vəziyyətini əks etdirirdi. Sonrakı dəyişikliklərə səbəb olurdu, ikinci halda isə – bu, yalnız birdəfəlik itirilmiş səylərin nəticəsi və keçmişin yekunudur. Bütün alman balansşünaslıq məktəbi üç qrupa bölünürdü: statik, dinamik balans və kompromis həll tərəfdarları. Statik balans tərəfdarları M. Berliner, Q. Bderman, Q. Nikliş və digərləri idi.\nBerliner hər bir balansa ləğvetmə kimi baxırdı. Buradan balansın passivi aktivin əmlak kütləsinin pay bölgüsündən başqa bir şey deyildi. Bu, balansın iqtisadi anlaşılmasıdır ki, onun aktivində müəssisənin əmlak kütləsi, passivdə isə onun bölüşdürülməsi planı göstərilir.\nStatik balans nəzəriyyəsi öz təlimini ənənəvi baxışlara qarşı qoymaq üçün belə adlandırılmışdı. Nikliş, balans hesabatının bir məqsədi olduğunu – müəssisənin vəsaitlərinin vəziyyətini təsvir etmək olduğunu iddia edirdi. Çünki yalnız bu halda balans hesabatı kreditorların maraqlarını qoruya bilirdi. Balans ləğvetmə kimi başa düşülürdü. Yəni, aktivlər hesabat günü üçün cari qiymətlərlə nəzərdən keçirilirdi. Təcrübədə bu, vəsaitlərin minimum qiymətlərlə qiymətləndirilməsinə gətirib çıxardı. Qeyri-maddi dəyərlər yalnız satın alındıqları halda balansa daxil edilirdi. Yalnız istehsal xərcləri itki sayılırdı. Mühasibat balansının statik təfsirini Q. Holtser və V. Le Kutr inkişaf etdirirdi.\nBalans nəzəriyyəsinin inkişafı statik şərhdən dinamik bir vəziyyətə gətirib çıxardı, birincisi təbii bir xarakter daşıyırdı və statistikaya xas idi; ikincisi, müasir firmaların iqtisadi fəaliyyətinin iqtisadi məzmununu açıqlayırdı.\nDinamik balansı E. Şmalenbax şərh edib, onun təliminin əsasını maddi nəticələrin və maddi xərclərin fərqləndirilməsi təşkil edirdi. Onun fikrincə, əgər müəssisənin mövcud olduğu bütün tarix üzrə balansa baxılsa, onun yarandığı gündən ləğv edildiyi ana qədər nəticələrin və xərclərin miqdarı eyni olardı; lakin praktikada müəssisənin mövcud olduğu ayrı-ayrı dövrlər üzrə balans tərtib olunmalıdır. Qısa dövr ərzində maddi nəticələri və maddi xərcləri nəzərə alsaq, bu dövr ərzində məsrəflərin artıqlığı maliyyə nəticəsinə bərabər deyil, çünki maliyyə xərcləri və gəlir heç də həmişə maddi xərclərə və nəticələrə uyğun gəlmir.\nMaliyyə nəticəsinin – gəlirlərin uçotu məqsədilə yalnız xərc və gəlirlər nəzərə alınmaqla istifadə etmək lazımdır ki, buraya dövri maddi məsrəflərin və nəticələrin məbləğləri daxil edilmişdir. Beləliklə, Şmalenbax mənfəətin müəyyənləşdirilməsində və nəticələrin əks olunmasında balansın əsas rolunu görürdü.\nÖz tədqiqatlarının mərkəzinə balansı qoyaraq, Şmalenbax hesabların kapitalın hərəkəti ilə təsnifatını birləşdirirdi. Buna görə də mühasibat balansının əsasında dövriyyə vəsaitlərinin balansı durur və təsnifatdan irəli gələn hesablar planı ən böyük dolğunluq ilə kapitalın hərəkətini, onun dövriyyə mərhələlərini əks etdirməlidir. Dinamik balans məsələlərini E. Kasiol, E. Valb, V. Riger inkişaf etdiriblər. İkili qeydiyyatın izahında dinamik şərhin tərəfdarları bir sıralı hesabların nümayəndələrinə bölünürdü: debet-xərclər, kredit-gəlirlər (V. Riqer); iki – debet və kreditin dəyəri aktiv və ya passiv hesab haqqında danışdığımızdan asılı olaraq dəyişirdi (E. Valb); və üç sıra – əmlak və kapitalın hesabı (debet üzrə sahibkarın hüququ göstərilirdi, kredit üzrə – gəlirlərin). Son maliyyə nəticəsi hesabların hər bir sıra üçün ayrıca göstərilə bilərdi (Lemann).\nKompromis adını almış statik və dinamik balansın birləşməsi, onların sintezi F. Şmidt, G. Sommerfeld, A. Valbax və V. Toms tərəfindən təklif edilmişdir.\nŞmitd öz balansını orqanik adlandırırdı və onu hər il tərtib etməyi tövsiyə edirdi. Bu tələb uçot ölçüsü kimi pul çatışmazlığından irəli gəlirdi, onların alıcılıq qabiliyyəti sürətlə dəyişirdi və yekunda belə nəticə çıxırdı: pullar nə qədər tez dəyərdən düşürdüsə, balansı bir o qədər tez-tez tərtib etmək lazımdır. Orqanik balansla bağlı elmdən Şmidt orqanik hesablama elmini götürmüşdü.\n30-cu hissəyə nəzər yetirmək üçün keçidə daxil olun


Astarada bəbir hücumu – Mustaqil.Az\n2019-05-24 / 07:34\nAstara rayonunun Armudu və Onuz kəndləri arasında yerləşən Almabadi vadisi ilə Hirkan Milli Parkının Şindan meşəbəyliyinin sərhəd ərazisində rayon sakini Talıb Əhmədovun bir baş danasını vəhşi heyvan parçlayıb.\nEkologiya və Təbii Sərvətlər Nazirliyindən Teleqraf.com-a verilən məlumata görə, hadisədən az sonra Milli Parkın yegerləri ərazidə yetkinlik yaşına çatmış dişi bəbir müşahidə ediblər.\nHadisədən bir həftə öncə həmin bəbirin epizodları Hirkan Milli Parkının Şindan meşəbəyliyində quraşdırılmış fototələlərə düşüb.\nHadisə zamanı bəbir fermerin ev heyvanına hücum edərək ziyan vursa da, fermer vətəndaş mövqeyi nümayiş etdirərək balalı olduğu ehtimal edilən bəbirə toxunmayıb. IDEA İctimai Birliyinin rəhbəri Leyla Əliyevanın tövsiyəsi ilə layihəni icra edən təşkilatlar tərəfindən zərərçəkmiş fermerə kompensasiya ödənilməsi üçün zəruri tədbirlər görülür.


Ermənistanda hamı bundan qorxur – Kuznetsov » Avrasiya.Net\nErmənistanda hamı bundan qorxur – Kuznetsov\nErmənistanda parlament seçkilərinə iki həftə qalmış hiss etdim ki, orada bütün siyasətçilər bir-birinə bənzəyir. Ölkənin inkişafı və perspektivlərinə dair bir işarə belə yoxdur. Yalnız total fikir böhranı və şüurun çöküşü var. Hər kəs ölkənin ölümü, ümidlər və ambisiyalar barədə bağırır, lakin heç kim gələcək üçün uyğun bir proqram təklif etməyə hazır deyil.\nAxar.az xəbər verir ki, bunu məşhur rusiyalı tarixçi, ekspert Oleq Kuznetsov deyib.\n“Səbəbləri aydındır və bu haqda əvvəllər az deməmişəm. “Üçüncü” Ermənistan Respublikası “miatsum” ideyasının reallaşması nəticəsində yaradıldı. Amma bu ideya ötən payızda Azərbaycan Ordusu tərəfindən darmadağın edildi, dərhal da ölkənin varlığının mənası itdi. İndi Ermənistanda çılğınlıqla “rus sualı”na cavab axtarılır: Kimdir müqəssir? Amma heç kim az məna kəsb etməyən ikinci rus sualı barədə fikirləşmək istəmir: Nə etməli? Ermənilər bir müddət qismən ruslaşdılar, amma bu onları heç bir şəkildə xilas etmir.\nErmənistan bu gün gələcəyə baxmağa hazır deyil. Bu da təəccüblü deyil, çünki ölkənin mövcud olduğu bütün illər ərzində intensiv şəkildə keçmişini qururdular. Buna görə də özləri üçün uydurduqları çoxəsrlik dövlətçilik tarixi boyunca ermənilər heç vaxt qabaqcadan düşünmək vərdişi yaratmayıblar. İndi isə onların zamanı ən azı bir il geri çəkmək istəklərini görürük. Bunu etmək mümkünsüzdür, amma İrəvanda çoxları bunu istəyir. Gələcəyə dair real baxış olmadığı zaman, bu mövzuda fikir müxtəlifliyi ola bilməz. “Üzlər silinir, rənglər solğun olur, istər insan olsun, istər kukla...” – Andrey Makareviç oxuyurdu. Bu, “Marionet” mahnısından olan sitat Ermənistandakı seçkiöncəsi əhval-ruhiyyəni əks etdirir, bütün siyasi və oliqarx elitaları hələ də keçmiş minilliyin böyüklüyünün xəyali fikirlərinin oyuncağı olaraq qalırlar.\nİndi Ermənistanda hər kəs özünün və ölkənin gələcəyi haqda danşmaqdan qorxur”, - Kuznetsov bildirib.


İlham Əliyev: "Vaxtilə paxıllar, bəzi dairələr..."\n"Azərbaycanda son vaxtlar ərzində güclü sosial siyasət sayəsində insanların ömrünün uzunluğu artır. Bu, gözəl göstəricidir. Diaqnostika aparılır, hər il dispanserizasiya keçirilir, milyonlarla insan bütün ölkə üzrə pulsuz müayinədən keçir və onlar müalicə edilir. İçməli su, təmiz hava, sağlam ərzaq məhsulları, sağlam qida - bizim prioritetlərimiz bax bunlardır. Ona görə, bu, çox böyük sosial layihədir, çox böyük infrastruktur layihəsidir və biz bunu icra edirik. Mən çox şadam ki, bu gün Azərbaycan bu istiqamətdə də dünyada birincidir”.\nBAKU.WS-in məlumatına görə, bunu Azərbaycan prezidenti İlham Əliyev Abşeron rayonunda "Azərsu" Açıq Səhmdar Cəmiyyətinin Ceyranbatan Ultrasüzgəcli Sutəmizləyici Qurğular Kompleksinin açılış mərasimində çıxışı zamanı deyib.\nDövlət başçısı bildirib ki, son illər ərzində iqtisadi inkişaf templərinə görə dünyada bizə bərabər ikinci ölkə yoxdur.\n"Vaxtilə paxıllar, bəzi dairələr, bizim işimizə kölgə salmaq istəyənlər uğurlarımızı neftlə bağlayırdılar. İndi neftin qiyməti iki dəfədən də aşağı düşüb, amma biz yenə də inkişaf edirik, yenə də nümunə göstəririk. Bu ilin 9 ayında Azərbaycanda qeyri-neft sənayesi 10 faizdən çox artmışdır. Ümumi daxili məhsul təxminən 4 faiz, qeyri-neft sektoru təxminən 6 faiz artmışdır. Bu qurğunun istifadəyə verilməsində də biz liderlik göstərmişik. Heç bir başqa ölkədə bu böyüklükdə və bu səviyyədə təmizləyici qurğu yoxdur. Bunu ancaq müstəqil Azərbaycan edə bilər və edir. Gələcəkdə bütün lazım olan infrastruktur layihələrini icra edəcəyik və əminəm ki, 2018-ci ildə başa çatması gözlənilən üçüncü regional inkişaf proqramının icrası nəticəsində Azərbaycanda bütün əsas infrastruktur layihələri icra ediləcək. İnsanlar daha da yaxşı, daha rahat, təhlükəsizlik, əmin-amanlıq, rifah içində yaşayacaqlar.\nMən bir daha sizi bu gözəl hadisə münasibətilə təbrik etmək istəyirəm. "Azərsu”nun işçilərini təbrik etmək, öz minnətdarlığımı bildirmək istəyirəm ki, onlar bu böyük işləri görürlər. Bakının və Abşeron rayonunun bütün sakinlərini təbrik edirəm ki, nəhayət, bu məsələ də öz həllini tapdı. Sizi bir daha təbrik edirəm, yeni uğurlar arzulayıram”, - deyə İlham Əliyev vurğulayıb.\nİlham Əliyev: "Gələn il asan olmayacaq" "Bakıda bir dənə də olsun əlisilahlı insana rast gəlmək mümkün deyildi" "Əgər mən əmr versəm biz bütün xarici borcumuzu bir gündə ödəyə bilərik" İlham Əliyev: “Biz təxribatlara getmirik və onlar üçün pis oluruq” Prezident neftin qiymətinin ucuzlaşmasından danışdı İlham Əliyev: “Onları bədbəxt etdilər...” İlham Əliyev: “Bu müharibənin sonu görünmür” İlham Əliyev: "Azərbaycanda böyük yarışlara hazırlıq işləri gedir"\nТеги: İlham Əliyev Çıxış Ceyranbatan


Respekt.Az - Çingiz Abdullayevin gözə kül üfürməyi – Mirmehdi Ağaoğlu yazır...\n25 Sentyabr 202011:54\nBir müddət öncə dünya şöhrətli yazıçımız Çingiz Abdullayevin Facebook açıqlaması yenə aləmi bir-birinə vurdu. Onda olur belə şeylər. İldə bir dəfə nəsə deyib aləmi qatır. Özü də fikir vermisinizsə, onun dediklərində haqlı məqamlar olsa da əksər vaxtlarda «xalastoy» güllə kimi olurlar, ya da hədəfdən yayınırlar.\nMəsələn, Çingiz müəllim bir yazıçı kimi haqlı olaraq kitabxanaların bağlanmasından gileylənər, amma “Ayebe”nin binasının yaxınlığındakı iki köklü kitabxananın bağlanıb birinin yerində turizmlə əlaqəli təşkilat, o birinin yerində isə aerokassa açılmasına etiraz etməz. Əlində fakt var, ad çəkib dəlil-sübutla danışa bilər, lakin dinməz. Çünki etiraz etsə, ona deyəcəklər ki, sən “Ayebe”nin binasının bir hissəsini striptizkluba (“26-lar” kafesi) çevirə bilərsən, biz kitabxananı aerokassaya çevirə bilmərik?\nİkincisi, Çingiz müəllim niyə o kitabxanaları bağlayıb yerində turizm təşkilatı, aerokassa tikənlərlə üz-göz olsun ki? Nəyinə lazım? Yenə hərdən şəxsi məsələlər üçün zəng edib işini aşırır. İki uçuq-sökük kitabxanaya görə camaatla üz-göz olmağa dəyməz!\nBu dəfə də Çingiz müəllim haqlı olaraq deyir ki, niyə Rusiyada fəaliyyət göstərən kadrlarımız yoxdur? Gürcülərin (eybi yox), ermənilərin (dəhşət) var, bizim yox?\nRusiyada daş atırsan erməni jurnalistə, aktyora, rəssama, rejissora, yazıçıya dəyir. Amma onların içində azərbaycanlıları gündüz çıraqla axtarmalı olursan. Niyə bizim gənclər dil (rus) öyrənib Rusiya mədəni-intellektual mühitinə inteqrasiya etməyə çalışmırlar ki, indi biz də Rusiyada nüfuza sahib olaq?! Nə vaxta kimi bu nüfuzu yalnız mən təmin etməli olacağam (Bunu dilə gətirməsə də, əminəm ürəyindən keçirib)?\nYuxarıda vurğuladım, haqlı iradlardır. Lakin Çingiz Abdullayev həmişə olduğu kimi günahı yaradan səbəbləri deyil, günahkarı danlamaqla məşğuldur. Bu yerdə biz də mövcud problemə cavab axtarmamışdan qabaq eyni sualla xalq yazıçısına müraciət etmək istərdik.\nÇingiz müəllim, rusdilli yazıçı siz, illərlə dil boğaza qoymursuz ki, əsərləriniz dünyanı gəzir. Parisdən tutmuş Peruya qədər hər yerdə satılır. Lap yaxşı. Şöhrətiniz dünyaya yayılıb. Belə çox pakizə. Bəs, o zaman burdan-bura Moskvada niyə sizi görmürük? Niyə rus mətbuatında, rus televiziyasında siz yoxsuz? Deyirsiz, Rusiyada əsərlərimiz əldən-ələ gəzir, keçmiş SSRİ-nin ən məşhur detektiv yazıçısısız. Möhtəşəm. Bəs niyə görünmürsüz? Axı bu şöhrətdən niyə bir qırıq rus mədəni mühitinə, rus televiziyasına düşmür ki, sizi də onların efirindən görək? Rusiyada tanınmaq belə asandırsa, siz niyə tanına bilmirsiniz?\nBoris Akunin (Qriqori Çxartişvili) görünür, siz yox, özü də hazırda Rusiyada yaşamır, bunu əvvəlcədən deyirəm ki, əlinizdə bəhanə olmasın. O da sizin kimi detektiv yazır, o da sizin kimi rus deyil. Amma onu bütün Rusiya tanıyır, hörmətlə yanaşır, qəbul edir. Rus intellegentsiyası arasında seçilir. Amma sizi tanıyıb qəbul etdiklərini görmürük – az-çox rus mühitindən xəbərimiz var.\nElə xəbərimiz olduğu üçün mən də hər dəfə Rusiya mühitində erməni rejissor, yazıçı, jurnalist, aktyor görəndə özümə bu sualı vermişəm: Bəs bizimkilər? Biz niyə gedib ora çıxa bilmirik? Özü də hər dəfə efirdə və ya bir rus saytında özümlə həmyaşıd qələm adamını görəndə bu məyusluq ikiqat artıb.\nDemişəm, əcəba niyə bizim rejissorlar, jurnalistlər, yazıçılar, aktyorlar gedib ora çıxa bilmir, amma ermənilər, gürcülər çıxır? Bizi rus mühitinə inteqrasiya olmağa qoymayan nədir? Təbii ki, bunun bir çox səbəbləri var. Mən hamısını burda sadalamaq istəməzdim. Hətta deyərdim ki, bu mövzunu öyrənmək üçün ətraflı araşdırma aparmaq, lazım gəlsə bu məsələ ilə bağlı elmi iş də yazmaq gərəkdir ki, problemin köklərini tapaq.\nAxı müsəlman olmağımızdan savayı bizim gürcü və ermənilərdən nəyimiz əskikdir (fərqlidir) ki, bu neçə ildə onlar rus cəmiyyətində öz nüfuzlarını saxlaya bilib, orda tanına biliblər, amma biz yox?\nDediyim kimi, bunun bir sıra obyektiv və subyektiv səbəbləri var.\nƏvvəla, ona görə ki, sovet dövründə siyasi, iqtisadi cəhətdən olduğu kimi mədəni cəhətdən də Rusiyaya – Moskvaya bağlı idik. Buna görə də ora ilə əlaqələrimiz güclü idi (İndi isə belə bir bağlılığa ehtiyac yoxdur, mütləq harasa bağlanmalıyıqsa Avropaya bağlanaq, nədən ki, ən azı mədəni məsələlərdə Rusiya Qərb dəyərlərinin imitasiyası ilə məşğuldur. Belə olan halda orijinalı qoyub nə yapışmışıq «podorijinal»dan). İstəsək də, istəməsək də bir də heç vaxt o cür əlaqələr olmayacaq, təbii ki...\nSovet vaxtı azərbaycanlılar gedib Rusiyanın mədəniyyət ocaqlarında kino, ədəbiyyat, rəssamlıq, musiqi təhsili alırdılar. Bu təhsil biliklə yanaşı dostluqlar da qazandırırdı. Sovet hökumətinin dağılması ilə bu əlaqələr də, ənənə də kəsildi, lakin pis-yaxşı şəxsi münasibətlər davam elədi. Baxmayaraq ki, kritik məqamda Andrey Bitov həmişə ermənilərin tərəfini tuturdu, hər halda Anarla aralarında dostluq əlaqəsi mövcud idi, Əkrəm Əylisli ilə Valentin Rasputinin, araları sonradan dəysə də Rüstəm İbrahimbəyovla Nikita Mixalkovun (baxmayaraq ki, «Oskar»lı rejissor da ermənilərin Qarabağa köçürülməsi haqqında film çəkməyi planlaşdırır və o filmin kimlərin maraqlarına xidmət edəcəyini mən indidən təxmin edirəm) dostluqları vardı. Azərbaycanlı sənət adamları ilə rus sənət adamları arasındakı belə qarşılıqlı dostluq əlaqələrini kifayət qədər uzatmaq mümkündür. Onların arasında sizin də adınızı çəkmək olar və əlbəttə ki, bu şəxsi əlaqələr xalqların münasibətlərində də müəyyən rol oynayırdı.\nSovet vaxtı azərbaycanlılar Qorki adına Ədəbiyyat İnstitutuna ədəbiyyat öyrənməyə, VQİK-ə kino üçün, Repin adına Rəssamlıq Akademiyasına tişə-fırça bacarıqlarını təkmilləşdirməyə göndərilirdilər. Əvvəla, soruşuram, müstəqillik illərində Çingiz Abdullayevin də katibi olduğu “Ayebe” neçə gənci Qorki adına Ədəbiyyat İnstitutunda oxumağa göndərib?\nYaxşı, başa düşdük, müstəqilliyin ilkin illərində vəziyyət qəliz idi, “Ayebe” özü özünü saxlaya bilmirdi, ona görə binasının bir hissəsini belə bank yeri kimi icarəyə vermişdi. Yaxşı bəs ölkəyə neft pullarının sel kimi axmağa başladığı son 10-15 ildə - siz də ondan daddınız - hər il nə qədər vəsait ayrıldı. Heç olmasa, son on ildəsə o vəsaitlərin bir hissəsi hesabına beşcə nəfəri yollamaq olardımı? Yollamayıbsız!\nHəmişə Anarı tənqid etsək də, eyni sualı onun kimi az qala qırx ildir eyni kresloda oturan Fərhad Xəlilova da, Firəngiz Əlizadəyə də, Azər Paşa Nemətova da və başqa yaradıcı təşkilatların rəhbərlərinə də ünvanlamaq olar. Sadəcə, mən daha çox ədəbiyyat sahəsinə bələd olduğum üçün məhz bu sahədən danışıram. Əlbəttə, sudan quru çıxmaq üçün kimlərinsə adını çəkmək olar. Lakin biz bilirik ki, hər dəfə bu cür mədəni əlaqələrin qurulmasına şərait yarandıqda yaşlı sənət adamları, azmanlar, qocalar özlərini qabağa veriblər.\nRusiyada kitab çap etmək lazımdır? - Anar.\nRusiyada görüş keçirmək lazımdır? - Yenə Anar.\nQısacası, yaşlı nəsil nə zaman, kənara çəkilib gənclərə yol açdı ki, indi də onlardan nəsə tələb etsin?\nFikir verirsinizsə, müstəqillik illərində başqa sənət sahələrinə baxanda daha çox Rusiyalı müğənnilərlə bizim müğənnilərin əlaqələri davam elədi və yeniləri yarandı ki, bu konsertlər – qastrollar vasitəsilə iqtisadi maraqlara söykəndiyi üçün labüd idi. Bu sahədə inteqrasiyanın qabağını heç nə ala bilməzdi.\nSovet dövründə Rusiya ilə pis-yaxşı mövcud olan mədəni əlaqələrin davam etməsi üçün yaşlı sənət adamları bir azca gözütoxluq edib kənara çəkilsəydilər, onlardan sonrakı nəslin pöhrələnib inkişafına şərait yaratsaydılar, yeni gələnlər də rahatlıqla Rusiyanın mədəni mühitinə inteqrasiya edə bilərdilər.\nƏlbəttə, söhbəti hara çəkdiyim aydındır. Əlüstü kimsə də hazırcavablıq edəcək ki, yenə başladılar «Anar 33 ildir “Ayebe”nin rəhbəridir» deməyə. Təbii ki, o cürdür. Biz neçə illərdir deyəndə ki, bir adam yaradıcı qurumun rəhbərliyində 33 il – bir İsa ömrü – otura bilməz, dünya dəyişər, modernləşər, amma o öz kreslosunda köhnələr, təzələnən ən uzağı altındakı kreslo olar, bizə əhəmiyyət vermirdiniz, elə don geyindirirdiniz ki, guya dava kreslo davasıdır. Halbuki biz heç nə yox, ədəbi mühitin doxsanlardan bu tərəfə adlamağını, yeni həyat şərtləri ilə ayaqlaşmağını tələb edirdik.\nSizin bir zamanlar əl salladığınız gəmilər limanlardan çoxdan uzaqlaşıb…\nArtıq Rusiyadakı həmyaşıd sənət dostlarınızın əksəriyyəti ya dünyasını dəyişib - sizlərə ömür - ya da vəzifədən çəkilərək yolu yeni gələn yazıçılara, aktyorlara, rejissorlara veriblər ki, onların da çoxu vallah, nə sizi tanıyır, nə də Sovet nostalgiyası ilə yaşayırlar.\nBizim gənclərə isə vaxtında yol açmadınız ki, Rusiya mədəni mühitinə inteqrasiya etsinlər.\nOna görə də bu gün bizim cavan rejissorlar Rusiyada film çəkə bilmir, amma 44 yaşlı erməni, yeri gəlmişkən, Bakı doğumlu Anna Melikyan «Feya» çəkir və baş rolda məşhur aktyor Konstantin Xabenskini dəvət edir ki, sabah Xabenskinin Qarabağ məsələsində ermənilərin tərəfini tutması təəccüblü olmayacaq. Və Rusiyada mənimlə yaşıd Nino Xarstaşvilinin romanları çap olunur, erməni Marine Abqaryanın əsərləri çıxır. Belə nümunələr onlarla, bəlkə irili-xırdalı hamısını götürsək yüzlərlədir.\nGəlin, statistika aparaq, müstəqillik illərində neçə cavan yazıçımızın əsəri Rusiyada çap olunub?\nƏlbəttə, istisnalar var, lakin bunların çoxu şəxsi təşəbbüs hesabına baş tutub və bu müəlliflər heç də Rusiya mühitinə inteqrasiya etmiş sayılmırlar. Mən adını çəkdiyim ermənilər isə Rusiya mühitinin bir parçasına çevriliblər.\nOna görə də bu illər ərzində bizim nə Bıkovla əlaqəmiz yaranıb, nə Prilepinlə, nə Şarqunovla, nə Astvasaturovla, nə də başqaları ilə, hansı ki, bu yazıçıların hər biri Rusiyada hazırda kifayət qədər nüfuza malik qələm adamları, ictimai, yeri gələndə siyasi fiqurdurlar. Əlaqələrimiz olmadığı üçün də sabah, biri gün Rusiya ictimai mühitində Azərbaycan-Ermənistanla bağlı məsələ müzakirə olunduqda onlar rahatlıqla erməni həmkarlarının tərəfini tutacaqlar, çünki onlarla şəxsi münasibətləri, əlaqələri var, ən azı bu münasibətlər bizə qahmar çıxmağa imkan verməyəcək.\nBu yerdə kimsə, müdriklik göstərib, deyə bilər ki, indi modern dövrdür, internet, sosial şəbəkələr var. İmkanlar dəyişib. Yaşlılar, bu illər ərzində kreslolarına yapışıb qalan və praktiki heç nə etməyən sənət adamları qabağınızı kəsib, bildik, interneti ki, əlinizdən almayıblar, dil öyrənin, özünüz əlaqə yaradın, münasibət qurun.\nTamamilə doğru iraddır. Müasir dövrdür, biz gərək çağdaş imkanlardan istifadə edib özümüz əlaqə yaradaq, fəaliyyətsizlik göstərməyək, dil öyrənək, münasibətlər qurmağa çalışaq. Burası aydındır. Öz qəbahətimizi özümüz də görürük.\nLakin iş ki, gəlib şəxsi təşəbbüslərə dirəndi, belə yerdə gərək Çingiz Abdullayev də heç kəsə irad tutmaya. Ən azı ona görə işlərin bu həddə gəlib çatmasında onun da təqsiri var.\nVə bir də adama deyərlər, bu neçə ildə əlaqələrin davamı üçün, gənclərin Rusiyaya inteqrasiyası üçün heç nə etmədin, indi gəlib qarşılarına tələb qoyursan, onları xalqa bacarıqsız, fərsiz kimi göstərmək istəyirsən?!\nEqub daqil, Чингиз муеллим?\nƏməkdar artist səhhətindən danışdı\nBəhram Bağırzadə anasına kömək üçün müraciət etdi - Foto\nPrezident Ramiz Rövşənə mənzil hədiyyə etdi\nAzər Axşama ağır itki\nFərid Hüseynin "Uçurum peyğəmbəri" adlı kitabı nəşr olundu\n“Anar AYB-nin nizamnaməsini dəfələrlə pozub, artıq yetər!" - Əsəd Cahangirdən sərt ittihamlar\nZeynəb Xanlarova İlham Əliyevə müraciət etdi\nAnar sədr olaraq hansı fövqəladə işlər görüb ki, alternativi olmaya? - Yazarlardan Anarsevərlərə sərt reaksiya\nRuhi Əliyeva: "-4" romanının ilk oxucusuyam" - Təqdimat / Foto-Video\nRasim Balayev: “Pul, yox, maaş yox, evdə bağırları çatlayır”\nSabir Rüstəmxanlı güneyli tələbələrlə bağlı - Vacib təklif\nAYB sədri kim olacaq? - Murad Köhnəqaladan qalmaqallı yazı\nDövlət istəmir ki, camaat evlənsin? - Siyavuş Kərimi\nPrezident və xanımı Uşaq İncəsənət Məktəbinin açılışında\nMüğənni Elnarə Abdullayeva cəzalandırıldı\nMühacirlərin yadigar əşyaları - Svetlana Boym\nÇubuş - Qan Turalıdan mənsur şeir\nXalq artisti Mehriban Əliyeva haqqında məqalə yazdı\nMəryəm Qafarzadəyə Mədəniyyət Nazirliyində vəzifə verildi\nGeneral Həşimovun xatirəsinə klip hazırlandı - Video\n27 Oktyabr 2020 11:39\nSon dəqiqə: Ermənistanın 3-cü ordu korpusunda qiyam baş verdi\n29 Oktyabr 2020 00:41\nErməni general belə vuruldu - Video\nDöyüşdən qaçan yüzlərlə erməni belə məhv edildi - Video\n"Səngəçal terminalına zərbə endirsələr..." - Prezidentdən xəbərdarlıq\n28 Oktyabr 2020 23:17


Türkiyə və Ermənistan "yol xəritəsini" razılaşdırdılar - Türkiyə XİN-i\nTürkiyə və Ermənistan "yol xəritəsini" razılaşdırdılar - Türkiyə XİN-i\nDünya xəbərləri 23 Aprel 2009 06:33 (UTC+04:00)\nTürkiyə və Ermənistan əlaqələrin normallaşdırılması istiqamətində çərçivə razılığı əldə ediblər. Bu barədə CNN Türk telekanalının xəbərinə görə, Türkiyə Xarici İşlər Nazirliyinin yaydığı bəyanatda deyilir.\nNazirliyin bəyanatında deyilir ki, danışıqlarda nəzərəçarpacaq irəliləyiş var və tərəflər barışıq planını nəzərdə tutan "yol xəritəsini" razılaşdırıblar.\n"Ermənistan və Türkiyə İsveçrənin dəstəyi ilə ikitərəfli münasibətlərin yaxşılaşdırılması və münasibətlərin mehriban qonşuluq və qarşılıqlı hörmət ruhunda inkişafı məqsədilə intensiv iş apardılar. Bununla da bütün regionda sülh, stabillik və təhlükəsizliyin təmin olunması üçün ciddi addım atıldı". Bu barədə Ermənistan və Türkiyə Xarici İşlər nazirlikləri və İsveçrənin Xarici İşlər Departamentinin birgə bəyanatında deyilir. Məlumatı RİA-Novosti yayıb.\nSənəddə qeyd olunur ki, bu prosesdə hər iki tərəf ciddi proqres və qarşılıqlı anlaşmaya nail olublar. "Danışıq aparan tərəflər razılığa gəldilər ki, hər iki tərəfi razı salacaq qədər münasibətləri yaxşılaşdırsınlar", - deyə bəyanatda bildirilir.\nSənədin müəllifləri qeyd edirlər ki, tərəflərin razılaşdırdıqları prinsiplər danışıq prosesinin davam etdirilməsinə müsbət perspektiv yaradır.


Şuşanın verilməsi ilə bağlı MƏXFİ SƏNƏDLƏR - Səfər Əbiyev, Rəhim Qazıyev və DAHA KİMLƏR? | KONKRET\n08 May, 2021 - 17:24 1.5 K\n”Nizami Bəhmənov A.Mütəllibova dedi ki, Şuşanı Yaqub Məmmədovu yıxmaq üçün qəsdən verdilər”.\nKONKRET.az xəbər verir ki, bunu 1992-ci il martın 6-dan mayın 18-dək prezident səlahiyyətlərini icra etmiş Yaqub Məmmədov deyib. O, sözlərinin davamında bildirib ki, “Biz Türkiyə və Rusiyanın da bu prosesdə iştirakına çalışsaq da, onlar buna maraq göstərmədilər.\nMayın 6-7-də Tehran danışıqlarında Rusiyanın xarici işlər naziri Kozırev də iştirak etməyə söz versə də, gəlmədi.\nLevon Ter-Petrosyanla münaqişənin sülh yolu ilə həlli ilə bağlı sənəd imzalanandan sonra mayın 8-i səhər biz Tehran hava limanına gələndə xəbər verdilər ki, ermənilər Şuşaya hücum edib.\nDərhal İran prezidenti Rəfsəncaniyə xəbər göndərdim ki, belə bir məlumat veriblər, bu nə deməkdir? O da bildirdi ki, bu ola bilməz, danışıqlar indicə bitib, siz narahat olmayın, Ter- Petrosyanla məsələni aydınlaşdırıb sizə məlumat verəcəm və ondan təcili tədbir görməsini tələb edəcəm.\nMayın 8-i gündüz saat 2-3 radələrində Bakıya gəlib təkrar Rəfsəncani ilə danışdım. O dedi, Petrosyanla danışmışam, and-aman edir ki, bu hücum planından xəbəri olmayıb. Tehran bəyanat verdi və Petrosyanı qınadı. Sonra Buşa, Yeltsinə və Dəmirələ də zəng edib etirazımı bildirdim, ermənilərə qarşı sərt tədbirlər görülməsini tələb etdim”.\nMaraqlısı budur ki, həmin dövrdəki Baş Qərargah rəisi Şahin Musayev də Şuşanın işğalını yalan adlandırıb. Gecə saat 2-də isə Afiyəddin Cəlilov Yaqub Mahmudova zəng vurub ki, Şuşa işğal olunub. Bu xəbərlə çağırılan Müdafiə Şurasının iclasına Rəhim Qazıyev qatılmayıb. Lakin ən çox qınanan Şuşa komandiri Elbrus Orucov idi.\nO isə istintaqda günahkar kimi Şahin Musayevi görürdü və baş qərargah rəisini Bakıya yalan məruzələrdə ittiham edirdi.\nNizami Bəhmənovun sözlərinə görə, Xocalı faciəsi Ayaz Mütəllibovu yıxmaq üçün idisə, Şuşanın verilməsi Yaqub Mahmudovun istefasına hesablanmışdı. Və bu, AXC-nin hakimiyyət davasıdır. Amma işğal günü gecə saat 4-də tapılan Rəhim Qazıyevin də qalmaqallı ittihamı var idi:\n“Səfər Əbiyev 12 tankı və 100-ə yaxın əsgəri Zəngilan-Qubadlı yolunda qoyub qaçmışdı” Maraqlı digər fakt isə odur ki, ermənilərin hücumuna saatyarım qalmış Şuşadakı 777 nömrəli batalyonun 25 hərbçisi məzuniyyətə göndərilib. Bundan başqa Şuşa Ərazi Özünümüdafiə Taborunun komandiri Fəxrəddin Səfərov açıqlayıb ki, “Bizi Şuşadan şayiə və panika gücünə aldadıb çıxardılar”.\nDigər Şuşa döyüşlərinin iştirakçıları erməni yox, Amerika formasına oxşar geyimdə olan ruslarla döyüşdüklərini vurğulayıblar. Həmçinin Şuşaya yandırıcı bomba atılacaq xəbərdarlığı ilə şəhəri tərk etmək əmri də verilib. Sonuncu məlumatı təkzib edən zabitlər də var. Lakin nəticə odur ki, Xocalı və Şuşa işğallarında Azərbaycan Xalq Cəbhəsinin adı hallanır.\nAXC lideri olan Əbülfəz Elçibəyin vəfatından sonra partiyaya Əli Kərimli rəhbərlik edir. Əli Kərimli 1989-cu ildən fəal AXC üzvüdür.\nCəbhədəki satqınlar arasında sadalanan adlardan biri Elbrus Orucovdur. General-mayor olan Orucov Müdafiə Nazirliyində Baş Əməliyyat İdarəsinin rəisi olub. 2017-ci ildə ölkə başçısı tərəfindən istefaya göndərilib. Xatırladaq ki, Şuşa işğalı zamanı Elbrusun içib yatdığı da iddia olunur.\nRəhim Qazıyev də cəzasını həbsxanada çəkib çıxıb artıq.\nŞahin Musayevlə bağlı sonuncu xəbər 2018-ci ilə aiddir. Belə ki, Azərbaycan tərəfi adı çəkilən generalın Rusiyadan ekstradisiyasını tələb edib, ancaq ruslar onu azadlığa buraxıb. Bakının o zamankı ittihamı Şahin Musayevin 90-cı illərin sonlarında milli lider Heydər Əliyevə qarşı sui-qəsd cəhdi olub. Deyilənə görə, ermənilərə Daşaltı əməliyyatının planını da Şahin Musayev verib.\nSəfər Əbiyev 1995-2013-cü illər ərzində Azərbaycanın müdafiə naziri olub. 1992-ci ildə I Qarabağ müharibəsində Şahin Musayevin müavini idi. Deyilənə görə, Nəcməddin Sadıkovla dostluq edirlər.\n2020-ci ildə onun yoxa çıxması araşdırmalarından sonra məlub olub ki, Əbiyev Rusiyada yox, Türkiyədədir və müalicə alır. Səfər Əbiyevə ünvanlanan ittihamlardan biri də onun dövlətdən ayrılan pulu “təzə adı ilə köhnə silah”lara xərcləməsidir. Nəticədə külli miqdarda pul mənimsənilib.\nÜmumiyyətlə, istənilən sahədə xainlərin olması xoşagəlməzdir. Hətta qəbul edilməzdir. Atalar demişkən, “Meşə çaqqalsız olmaz”.\n“Sapı özümüzdən olan baltalar”ı tanımaq lazımdır, amma bu baltanı düzəldənləri də bilməliyik.\nAxı Tehran görüşünə Rusiya XİN rəhbəri qatılmadı, Rəfsəncani ilə Petrosyan Bakını sülhlə aldatdı. Həmin vaxt isə Şuşada ermənilərlə çiyin-çiyinə ruslar da döyüşürdü…\n14 İyun, 2021 - 13:52 985\n14 İyun, 2021 - 12:48 803\n14 İyun, 2021 - 11:50 612\n14 İyun, 2021 - 15:23 588\n14 İyun, 2021 - 04:43 524\n14 İyun, 2021 - 16:38 106\n13 İyun, 2021 - 14:34 800\n12 İyun, 2021 - 22:24 896


Vətən müharibəsi və Cənubi Qafqazın yeni geosiyasi reallıqları - MÜSAHİBƏ\n15:25 05-11-2020 | 271 | Siyasət\nRauf Məmmədov: “Bu birlik yeni dünya nizamının formalaşmasında öz təsirini göstərə biləcək qlobal güc birliyidir”\nErmənistanın Azərbaycana qarşı işğalçılıq siyasəti və nəhayət 1 aydan çox olar ki, Azərbaycanın əks hücumları regionun yeni geosiyasi mənzərəsini yaratmaqdadır. Azərbaycanın öz torpaqlarını işğaldan azad etməsi reallığında regionda marağı olan dövlətlərin münasibətlərindəki təzadlar meydana çıxır. Cənubi Qafqaz yeni geosiyası reallıqların fonunda dəyişir.\nVersus.Az xəbər verir ki, AMEA-nın elmi işçisi, politoloq Rauf Məmmədov müsahibəsində çox maraqlı nüanslara diqqət çəkib.\n- Rauf müəllim, bu gün Qarabağda gedən Vətən Müharibəsi bölgənin geosiyasi durumuna necə təsir göstərir?\n- Son bir ayda Cənubi Qafqazda geosiyasi durum dəyişib və dəyişməkdə davam edir. Əslində, baş verən bu tarixi proses, Azərbaycanın geosiyasi əhəmiyyətini Cənubi Qafqazda artırmaqla yanaşı, eyni zamanda, onun dünya siyasətində yeni regional bir güc kimi ortaya çıxmasına şərait yaradır. Azərbaycanın enerji layihələrində, “İpək Yolu” layihəsində tutduğu mövqenin aktuallığı, onun müasir hərbi imkanlarının və insan resurslarının perspektivləri, Azərbaycanın sosial-mədəni sərhədlərinin genişliyi bunu deməyə əsas verir. Regionda Azərbaycan-Türkiyə-Pakistan birliyi yeni dünya nizamının formalaşmasında öz təsirini göstərə biləcək qlobal güc birliyidir. Artıq ABŞ, Rusiya və Avropa İttifaqının Azərbaycan və Türkiyəyə münasibətdə sərgilədikləri yeni münasibətlər sistemi bunu deməyə əsas verir.\nƏlbəttə, dünyada hadisələrin bu istiqamətdə cərəyan etməsi çoxları üçün gözlənilməz idi. Lakin SSRİ-nin dağılması və dünyanın təkqütblü şəkildə idarə olunmasının qeyri-mümkünlüyü gözlənilməz tarixi proseslərin inkişafına təkan verdi. Artıq dünyada çoxqütbülük prosesi gedir. Azərbaycan və Türkiyə bir çox türk və müsəlman ölkələri ilə birlikdə bu yeni dünya nizamı sistemində yeni bir qütbə çevrilirlər. Çoxqütblü yeni dünya sistemində böyük regional və qlobal güclər öz maraqları istiqamətində bir-biri ilə mübarizə aparırlar - ABŞ, Böyük Britaniya, Almaniya, Fransa, Rusiya, Türkiyə, Çin. Azərbaycan, çoxqütblü dünya sistemində öz yerini müəyyənləşdirib Türkiyənin yanında yer alır. Bu da təbiidir. Çünki Türkiyə və Azərbaycanın bütün sosial, mədəni, iqtisadi, siyasi parametrləri, dövlət maraqları üst-üstə düşür. İran teokratik dövlət olduğu üçün onun siyasi parametrləri və dövlət maraqları Azərbaycan ilə uzlaşmır. Rusiya son 200 ildə de-fakto anti-Azərbaycan siyasəti apardığı üçün onu Azərbaycan ilə bir-birinə bağlayan parametrlər tarixən formal olmuşdur. Qərbin Cənubi Qafqazda olan geosiyasi maraqlarının təməlində daima enerji siyasəti və iqtisadi maraqlar dayanmışdır. Belə bir şəraitdə Azərbaycanın təbii müttəfiqi Türkiyədir. Azərbaycan və Türkiyə xalqının ortaq milli ruhu, bu müttəfiqliyin bazasını təşkil edir.\nATƏT-in Minsk qrupunun həmsədr ölkələrinin - ABŞ, Rusiya, Fransanın öz aralarında dərin uçurumlar və maraq toqquşmaları mövcud olduğu halda, Türkiyəyə və Qarabağ məsələsinə münasibətdə maraqları üst-üstə düşür. Biz bunu Vətən Müharibəsində müşahidə etdiyimiz kimi, Suriya və Liviyada da müşahidə edirik. Hər üç ölkə Türkiyəyə qarşı Liviyada general Haftarı, Suriyada de-fakto Bəşər Əsədi və PKK-nı, Qarabağ savaşında Ermənistan və PKK-nı dəstəkləyirlər. Bu dəstəyi Ermənistana verilən silah yardımında, Azərbaycan və Türkiyəyə qarşı aparılan təxribat xarakterli informasiya müharibəsində, Ermənistanın münaqişə bölgəsindən kənarda yaşayan mülki əhalini qadağan olunmuş kütləvi qırğın silahları ilə bombalanmasına susmaqda müşahidə edirik.\n- İranın regionda mövqeyi barədə nə deyə bilərsiniz?\n- Maraqlıdır ki, “nümunəvi islam ölkəsi” kimi görünən İranın heç bir müsəlman ölkəsi ilə maraqları bir araya gəlmədiyi halda, bir çox hallarda maraqları qeyri-müsəlman ölkələrlə üst-üstə düşür - Suriyada Türkiyəyə qarşı Rusiya ilə, Qarabağda Azərbaycana qarşı Ermənistan və Rusiya ilə yaxınlaşması. Lakin İran öz ölkəsinin titul etnosunun - türklərin Qarabağ savaşına həssas reaksiyasını duyduqdan sonra, siyasətini ən azı formal olaraq dəyişmək məcburiyyətində qaldı. Əks təqdirdə, İran həm daxildə başına əngəl yaradar, Azərbaycanda şiə dindarların yanılmasına səbəb olar, həm də müsəlman aləmində özünü rüsvay edə bilərdi. İranın şiə ideologiyası üzərində bərqərar olduğunu nəzərə alsaq, bunun onun üçün nə qədər təhlükəli olduğunu anlaya bilərik.\nİranın mövqeyini müəyyən qədər anlamaq olar. Cənubi Qafqazda Azərbaycanın güclənməsi və Türkiyənin regionda nüfuz sahibi olması, bir tərəfdən İranın teokratik rejiminə, digər tərəfdən, onun daxilində separatçılıq fəaliyyətinin geniş vüsət almasına şərait yarada bilər. Həmçinin, nəzərə alsaq ki, İran sanksiyalar şəraitində mövcud olmaq üçün illeqal şəkildə işğal olunmuş Qarabağ ərazisindən istifadə edərək Qara Dənizə çıxış əldə edirdi. Onun Aralıq Dənizinə çıxış cəhdi, Beyrut limanın partlayışından sonra məhdudlaşdı. ABŞ Hörmüz boğazını hərbi gəmilərlə nəzarət altında saxlayır. İranın qonşuları olan Əfqanıstan və Pakistan ilə də münasibətləri yaxşı deyildir. Bu baxımdan, İran ABŞ tərəfindən mühasirəyə alınır. İndi onun yeganə gəlir mənbəyi Çinə satdığı enerjidən əldə etdiyi gəlirlərdir. Əgər ABŞ Orta Asiyada yeni münaqişələr yaradaraq, orada Çinin nüfuz dairəsin zəiflədə bilsə, İranın üzərinə qoyulan sanksiyalar de-fakto öz işini sosial partlayışlar vasitəsilə görəcəkdir. Artıq Qırğızıstanda Çinin 5-ci kolonuna vurulan zərbə bu plana start verildiyini göstərir. Əslində bu plan Çinin “İpək Yolu” layihəsinə qarşı yönələn bir planın başlanğıcıdır. İran ilə Çinin əlaqələrinin məhdudlaşması İranın və Çinin iqtisadi tənəzzülünə səbəb ola bilər.\n- Bəs Çinin Qarabağda baş verən savaşa münasibəti necədir? Çin, Cənubi Qafqazın kimin əlində olmasını istərdi? Rusiya, yoxsa Türkiyə?\n- Çin Qarabağda baş verən savaşdan narahatdır. Çünki Çinin “İpək Yolu” layihəsinin əsas marşrutlarından biri Azərbaycan ərazisidir. İrandan keçən “İpək Yolu” layihəsinin əsas yolları da Türkiyədən keçir. Bu baxımdan, Çinin qlobal iqtisadi maraqları Azərbaycan və Türkiyə ilə yaxşı münasibətlərdən asılıdır. Deməli, Çin bir tərəfdən Qarabağ savaşının tezliklə bitməsini, İranda sabitliyin qorunmasını, Azərbaycan və Türkiyənin ABŞ ilə yaxınlaşmamasını istəyir. Çin digər tərəfdən, Ermənistanda Paşinyan hökumətinin hakimiyyətdə qalmasını da istəyə bilməz. Çünki o, ABŞ-ın Soros layihəsidir. Bu baxımdan da İran da Paşinyan hökumətinin hakimiyyətdə qalmasını istəyə bilməz. İran üçün ən optimal variant Cənubi Qafqazın Türkiyənin deyil, Rusiyanın təsiri altında qalmasıdır. Lakin bu mümkün görünmür. Deməli, İran Türkiyə və Azərbaycan ilə səmimi əməkdaşlıq barədə düşünməlidir.\nDüşünürəm ki, türk birliyi və islam amili Çini narahat edən əsas amillərdən olmasına baxmayaraq, Çin Türkiyənin Cənubi Qafqazda güclü olmasına daha çox önəm verərdi. Çünki “İpək Yolu” layihəsinin gerçəkləşməsi Çin üçün həyati əhəmiyyət kəsb edir. Üstəlik bu layihə Böyük Britaniyanın da maraqlarındadır. Böyük Britaniyanın Azərbaycan və Türkiyə ilə əlaqələri çox yaxşıdır. Qərbdə Böyük Britaniya Azərbaycanın ədalətli mövqeyinə dəstək verir. “İpək Yolu” layihəsinin əsas kordinatoru olan Böyük Britaniya, Azərbaycan və Türkiyə ilə ortaq maraqlar yaradırsa, Çin də bu maraqlara qoşulmaq məcburiyyətindədir. Bu baxımdan, Çinin iqtisadi maraqları Rusiyanın deyil, Azərbaycan və Türkiyənin mövqeyini dəstəkləməyi tələb edir.\nBöyük Britaniya ilə Rusiyanın geosiyasi maraqları tarixən toqquşmuşdur. Bu gün də belədir. “İpək Yolu” layihəsi, “Bir kəmər, bir yol” layihələri Rusiyanın maraqlarına cavab vermir. Çünki Rusiyanın öz enerji resursları vardır və onları “Şimal axını - 2” layihəsi ilə Avropaya çıxarmağa çalışır. TANAP-TAP layihəsi isə buna alternativ kimi mane olur. Böyük Britaniya, ABŞ TANAP-TAP layihəsini ona görə dəstəkləyirlər ki, Rusiya Avropaya təzyiq edə bilməsin və özləri Avropanı idarə etsinlər. Orta Asiyanın transxəzər enerji xətlərinin TANAP layihəsinə qoşulması nəzərdə tutulan bir məsələdir. Böyük Britaniya, Türkiyə ilə geniş əməkdaşlıq şəraitində həm Avropanı öz nəzarəti altına götürər, həm də Türkiyə ilə birlikdə Asiya məkanında ortaq maraq dairələri qurar. Türkiyə Avrasiya məkanında Böyük Britaniya ilə Çin arasında körpü rolunu oynamaqla yanaşı, həm də onları özündən asılı duruma salan bir mövqeyə sahib olur. Bu isə böyük Turan birliyinin yaradılması zərurətini meydana çıxarır. Belə bir birliyin yaranması prosesi Böyük Britaniyanın və ABŞ-ın maraqlarına cavab verir. Çünki onlar bununla Rusiyanın parçalanmasına və Çinin təzyiq altında saxlanılmasına nail olmaqla yanaşı, Çin və Hindistan vasitəsilə də Türk birliyinə təzyiq göstərə bilərlər.\n- Rauf müəllim, Fransanın Ermənistana siyasi dəstək verməkdə marağı nədir və əslində Fransanın inkişaf yolu kimin yanında olmaqdan keçir?\n- Fransa özünü Türkiyəyə rəqib hesab edir. Fransa və Rusiyanın Liviyada və Suriyada, həmçinin, Aralıq Dənizində Türkiyəyə öz iradəsini yeridə bilməməsi və Türkiyənin cəsarətlə öz məqsədləri istiqamətində irəliləməsi, Fransanı qıcıqlandırır. Rəcəb Taib Ərdoğanın Cənubi Qafqazda fəallaşması və Azərbaycana açıq dəstək verməsi, Fransanın açıq Ermənistana dəstək verməsinə şərait yaratdı. Lakin Makronun siyasətdə naşı olduğu üzə çıxdı. Çünki o unutdu ki, Türkiyə beynəlxalq hüquqa əsaslanaraq Azərbaycanın ərazi bütövlüyünü dəstəkləyir və ona siyasi dəstək verir. Makron isə Minsk qrupunun həmsədr ölkəsi olaraq Ermənistanın işğalçılıq siyasətinə dəstək verməklə, öz həmsədrlik statusuna və Fransanın nüfuzuna zərbə vurdu. O, öz ağlını itirərək, karikatura məsələsi ilə ölkədəki 10 milyona yaxın müsəlmanı və dünyada 1.5 milyarddan çox müsəlmanı Fransaya qarşı qaldırdı. Nəticəsi nə oldu? Yenidən Ərdoğanın nüfuzu yüksəldi və milyonlarla müsəlmanın siyasi liderinə çevrildi.\nMakron sosialist-qlobalist fransa ideoloqu Jak Attalinin ideyalarının daşıyıcısı və Rotşildlərin kadrı kimi hakimiyyətə gəlmişdi. O, Fransanın dünya ÜDM-də reytinqini qoruyub saxlamaq üçün ucuz işçi qüvvəsi olan hüquqsuz - təhsil, tibb hüququndan məhrum olan miqrantların ölkəyə daxil olmasına şərait yaratmışdır. İndi isə ultrasağçı mövqedən çıxış edərək, Avropada faşizmin körüklənməsinə şərait yaradır. Əslində, faşizm II Dünya Müharibəsində olduğu kimi, Avropanın yenidən dağılması planı da ola bilər. Çünki sağçılarla miqrantların qarşıdurmasına solçular da qatılacaq və bu qarşıdurmada Avropanı xaosa sürükləyəcək və nəticədə, orada yeni bir Hitler peyda olacaqdır.\nMakronun, Jak Attalinin ideyalarının daşıyıcısı və Rotşildlərin kadrı olduğunu nəzərə alsaq, onun da antimillətçi qlobalist bir siyasətçi olduğunu deyə bilərik. Ola bilər ki, Avropada ABŞ-ın ənənəvi sistemini ortadan qaldırmaq və onun yenidən format etmək üçün faşizmin yenidən gündəmə gətirilməsi lazımdır. Çünki Avropanı dağıdıb yenidən qurmağın ən asan yolu bundan keçir.\nFransanın Ermənistana siyasi dəstəyi əslində, onun geo-iqtisadi maraqlarına uyğun deyildir. Fransanın iqtisadi maraqları daha çox Azərbaycan ilə uzlaşır. Rotşildlərin Azərbaycanla maliyyə-bank sektorunda əməkdaşlığı, onların Çinə və “İpək Yolu” layihəsinə böyük sərmayələr qoyması bunu deməyə əsas verir. Əslində, Fransada sarı jiletliləri dəstəkləyən güclərin Ermənistanda Paşinyanı hakimiyyətə gətirdiyini nəzərə alsaq, Fransanın Ermənistanın deyil, Azərbaycanın yanında olması gərəkirdi. Görünür, Rəcəb Tayyib Ərdoğana olan düşmənçilik və nifrət Fransa hökumətinin strateji ağlını yanlış istiqamətə yönəldir. Doğrusu olan odur ki, Fransa Türkiyənin regional və qlobal bir güc olduğunu qəbul edib, onunla öz maraqlarını bölüşdürməlidir. Aralıq Dənizində Türkiyənin öz iradəsini ortaya qoyması, Kiprdə seçkilərdə Tatarın seçilməsi, Maraş sahilinin istifadəyə verilməsi, Suriya və Liviyada Türkiyənin üstünlük əldə etməsi göstərdi ki, Türkiyə reallığını qəbul etmək və onunla maraqları uzlaşdırmaq lazımdır. Artıq Rusiya da bu reallıqla barışmalıdır.\n- Rusiyanın Cənubi Qafqaz siyasəti bu gündən sonra necə ola bilər. Rusiya Qarabağ müharibəsindən niyə kənarda dayanmağa üstünlük verdi?\n- Rusiya Fransadan fərqli olaraq formal da olsa öz həmsədrlik statusunu qorumağa çalışdı. Əgər o da Fransa kimi açıq şəkildə Ermənistanı dəstəkləsəydi, Azərbaycanı birdəfəlik itirə bilərdi. Buna yol verməmək üçün Putin hərbi əməliyyatların Azərbaycan ərazisində getdiyini bildirdi. Yəni, Rusiya Azərbaycanın beynəlxalq hüquq tərəfindən tanınan ərazilərini işğaldan azad etməsinə göz yumdu. Rusiya həmsədr kimi formal atəşkəs razılaşması əldə etdi və o da dərhal Ermənistan tərəfindən pozuldu. Rusiya de-yuri özünü neytral göstərməyə çalışsa da, de-fakto Ermənistanın yanında yer aldı. Yəni, müharibə ərəfəsində silahların fasiləsiz şəkildə Ermənistana daşınması, Rusiya KİV-də Azərbaycana və Türkiyəyə qarşı sərt informasiya müharibəsinin aparılması, PKK, ASALA kimi terror təşkilatlarının Ermənistana yerləşməsinə göz yumması, erməni əsilli Rusiya vətəndaşlarının qeyri-qanuni şəkildə Ermənistana getməsinə şərait yaratması, Rusiyadan mülki təyyarələrdə ballistik raketlərin Ermənistana aparılması, Azərbaycanda mülki əhaliyə qarşı ermənilərin törətdiyi ağır terror hadisələrinə laqeydlik göstərməsi və digər belə faktlar bunu təsdiq edir. Azərbaycanın ərazilərinin işğal olunmasının və 30 il Minsk qrupu çərçivəsində danışıqlar masasında qalmasının əsas səbəbləri, həmsədr ölkələrin problemə bu cür yanaşmasından irəli gəlmişdir.\nRusiya əvvəlki aprel döyüşlərində olduğu kimi, müharibənin qarşısını ala bilmədi. Türkiyənin Azərbaycana verdiyi güclü siyasi dəstək müharibənin davam etməsinə şərait yaratdı. Çünki müharibənin dayanması strateji məqsədə çatmağın qarşısının alınması demək olardı. Bunun nəticəsi pis ola bilərdi. Yəni, ermənilər öz havadarları ilə birlikdə yenidən əldən verdiyi torpaqları geriyə almağa cəhd edərdi.\nAzərbaycanın hərbi nailiyyətləri və bacarıqları, milli ruhun yüksəlməsi, Rusiya üçün gözlənilməz oldu. Rusiya artıq anladı ki, belə bir müasir ordunun qarşısına çıxmaq və onunla savaşmaq böyük itkilərə səbəb ola bilər. Türkiyə faktorunu da burada nəzərə alsaq, bu savaş Rusiya üçün arzuolunmazdır.\nSSRİ-nin dağılmasının əsas səbəbi neft qiymətlərinin aşağı düşməsi və rus ordusunun Əfqanıstana daxil olması idi. Birincisi, rus ordusu əvvəlki sovet ordusu deyil. Çünki sovet ordusunda vuruşan əsgərlərin çoxu qeyri-ruslar idi. Bu gün rus ordusu Azərbaycana qarşı kimdən istifadə edə bilər. Qafqazlılardan ibarət ordu regionda Azərbaycana qarşı döyüşməz. Orta Asiya ölkələri də həmçinin. Etnik rusların müharibədə qırğına verilməsi, Rusiyada daxili durumu gərginləşdirə bilər. Deməli, savaş başlasa, Rusiya Şimali Qafqazı və Orta Asiyanı özünə qarşı oyadacaq. Bu isə KTMT-nın dağılmasına səbəb olar. İkincisi, savaş başlasa, Türkiyə və ardınca NATO savaşa girəcək. Beləliklə, Rusiya nəinki Cənubi Qafqazdan, hətta, Qafqazdan və Orta Asiyadan çıxmağa məcbur olacaqdır.\nÜçüncüsü, Rusiyanın Avropa sərhədlərində yerləşən postsovet ölkələrində - Ukrayna, Belorusiya, Moldova, Pribaltikada, Qara Dəniz sərhədlərində NATO bloku rəngli inqilablarla ekspansiya siyasəti aparır. Rusiya bu ekspansiyanın qarşısını Belorusiyada almağa çalışsa da, müvəffəq olmadı və hətta, Moldovada durum gərginləşdi. Qırğızıstan hadisələri göstədi ki, yaxın dövrdə Orta Asiyada da durum gərginləşəcəkdir.\nNeftin qiymətinin aşağı düşməsi Rusiyada daxili sosial problemləri və etirazları körükləyir. Navalninin zəhərlənməsi Rusiyanın yeganə ümid yeri olan Almaniya ilə münasibətlərini gərginləşdirdi. Belə bir durumda, Rusiya Cənubi Qafqazda hansı məntiqlə savaşa başlayar.\nRusiya artıq Cənubi Qafqazda öz mövqelərini itirmək üzrədir. Gürcüstanın Ermənistana silah daşınması üçün koridor verməməsi onu göstərdi ki, Gürcüstan onun təsir dairəsində deyildir. Türkiyənin Azərbaycanda hərbi-siyasi mövqeyinin güclənməsi və Azərbaycanda 5-ci kolonun zəifləməsi, Rusiyanın Azərbaycana təsir gücünü zəiflədibdir.\nErmənistana gəlincə, orada ABŞ-ın Soros layihəsi ilə hakimiyyətə gətirilən Paşinyan hökuməti vardır. Rusiya təbii ki, onun getməsini istəyir. Lakin bu asan məsələ deyil. Çünki ABŞ-ı daxil olduğu yerdən çıxarmaq asan məsələ deyil. Rusiya buna nə Gürcüstanda, nə Ukraynada, nə də Belorusiyada nail oldu. Rusiya bunu anlayır. Xüsusilə, onun Ermənistana dəstək ola bilməməsi Rusiyanın Ermənistanda və erməni diasporalarında nüfuzunu aşağı saldı. Çünki ermənilər Qərbə iqtisadi dəstək, Rusiyaya isə hərbi dəstək obyekti kimi baxırdılar. İndən sonra ermənilər artıq bunun gerçək olmadığını gördülər. Deməli, yaxın günlərdə Qarabağda tam məğlubiyyətdən sonra Ermənistanda Paşinyan bütün məğlubiyyətlərinin səbəbini Rusiyada və onun 5-ci kolonunda axtaracaq. Bu, daxildə qarşıdurma ilə müşayiət olunacaq, həbslər başlayacaq və rus ordusunun Ermənistandan çıxarılması prosesi başlayacaqdır. Artıq geriyə yol yoxdur. Artıq, Rusiyanın Cənubi Qafqazdan çıxmaq zamanı gəlmişdir.\nCənubi Qafqazda əsas güc mərkəzi Türkiyə-Azərbaycan birliyi olacaqdır. Ermənistan və Gürcüstan bu yeni geosiyasi mühitdə mövcud olmaq durumundadır. Yeni geosiyasi mühit, regionun inkişıfına və çiçəklənməsinə səbəb olacaqdır. Sonra Transxəzər neft-qaz layihələri də gündəmə gələcəkdir. Bu, yeni geosiyasi durum, İranda siyasi rejimin dəyişməsinə və demokratik bir sistemin qurulmasına da yol aça bilər. Eyni zamanda, Rusiya da yeni yaranan iqtisadi imkanlardan istifadə edərək, öz neft-qaz resurslarını TANAP-TAP xəttinə qoşa bilər. /hafta.az/\n“Qarabağ” Türkiyəyə yola düşdü - FOTO\n“Koronavirus testim pozitiv çıxıb”\nKəlbəcərin azad edilməsi münasibətilə Bakıda avtoyürüş keçirildi - FOTO


19-cu əsrin qadın gigiyenası » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 18-11-2016, 23:00\nSəs ver: O dövrün məlahətli gözəlləri sivilizasiyanın bizə bəxş etdiyi nemətlərindən xəbərsiz idi. Onların gündəlik həyatda adi gigiyenik məsələlərdə hansı problemlərlə üzləşdiyini təsəvvür etmək belə dəhşətlidir... Məsələn, 150-200 il əvvəl tər qoxusunun öhdəsindən gəlmək asan deyildi, intim yerlərinin mütəmadi təmizliyi isə sonsuzluq səbəbi hesab edilirdi!Köpüklü vannadan zövq almaq ötən əsrin qadınlarının ağlına belə gəlməzdi. Yeri gəlmişkən, çoxu heç vannaya girməyə də razılaşmırdı. Hesab edilirdi ki, tez-tez çimmək sağlamlığına ziyandır. Bu baxımdan avropalılar kranda könülsüz yuyunmağa üstünlük verirdi. Onlar elə düşünürdülər ki, su dəri məsamələrinə daxil olaraq infeksiya yaradır, immuniteti zəiflədir və nəticədə vərəmə gətirib çıxarır. Bu da həkimlərə öz xəstələrini daim dilə tutmaq bahasına başa gəlirdi. Məsələn, Fridrix Bilç XIX sonunda "Yeni təbii müalicə" kitabında almanlara belə nəsihətlər verirdi: "Uşaqlıqdan sudan qorxan, çayda və ya vannada çimməyə cəsarət etməyən insanlar var. Lakin bu, qorxu əsassızdır. Beş, ya altı dəfə çimdikdən sonra suya öyrəşmək olar".Hətta XV əsrdə padşahlar ömür boyu yalnız bir dəfə çimirdi. İzabella da yalnız iki dəfə yuyunduğunu etiraf edib: toydan əvvəl də doğulanda. ХIV Lüdoviki həkimlər çimməyə məcbur edib, amma su onu vahiməyə salmış və o, bununla bir daha məşğul olmamağa and içir.ХVIII əsrin sonlarına qədər yalnız əllər və ağzın yuxarı hissəsi yaxalanırdı. Doktorlar üzün hər tərəfini mütəmadi olaraq yumağı məsləhət görmürdülər, hesab edirdilər ki, bu, soyuqdəyməyə səbəb ola və ya gözləri kor edə bilər. Amma XIX əsrdə həkimlərin səyləri nəticəsində xəstələrin vanna qəbul etməsi normal hal almışdı. Vanna duzlu, isti və ya soyuq, eləcə də duzlu dəqiqələrə görə tənzimlənirdi.Əvəzində ətirli ot cövhərləri çox populyar idi. Yeri gəlmişkən, XIV Lüdovikin zamanında ətirlər kralın göstərişinə həvalə olunub. Ətirsiz saray həyətinə gəlmək qadağan idi, çimməyən aristokratları isə ətirlərdə "boğmaq" lazım gəlirdi.On doqquzuncu əsrin ortalarında müəyyən bakteriyaların xəstəliklərin inkişafında rolu və zərərləri aşkar olandan sonra mütəmadi olaraq yuyunmaq kütləvi xarakter almağa başladı. Bununla belə XX əsrin əvvəllərinə qədər qadınlara intim bölgələri yumaq tövsiyə edilmirdi.Çimməkdən daha betəri isə kitablar idi. Həkimlər deyirdilər ki, mütaliə, zehni fəaliyyət və s. bu kimi hallar qadınların kritik günlərdə xüsusilə təhlükəlidir. Menstruasiya dövründə kitab oxumaq həddindən artıq gərginlik yaradır, həm də sağlamlıq üçün təhlükəlidir. Nə qədər qəribə olsa da, kəskin qoxulu ətirlər, bədəni sıxan korsetlər zərərli olsa da, onlar heç vaxt qadağan edilməyib...Tər iyi ilə mübarizə üsulunu yalnız 1888-ci ildə fikirləşib tapıblar və ilk dezodorantı elə həmin il buraxıblar. Lakin onlar elə də effektli deyil. Bu gün hamımız istifadə etdiyi antiperspirantlar isə 1903-cu ildə istehsal olunmağa başlanıb.XVIII əsrdə dəbə daxil olan nəhəng saç düzümləri yığmaq çox zəhmətli idi. Dəbdəbəli saç düzümlərini peşəkar saç ustaları, özü də bir neçə saata yığırdılar. Gözəllər qülləyə oxşayan saç düzümlərində doyunca gəzmək üçün həftələrlə, hətta aylarla saçını dağıtmadan yatırdı. Hə, təəccüblü deyil ki, bu "sənət əsərləri" bit-birələrin, siçanların sevimli yuvasına dönmüşdü. İş o yerə çatmışdı ki, fransız krallarından birinin qızının ölümünə elə öz bit-birələri səbəb olub. Orta əsrlərdə ispanlar bit-birələrə qarşı saçlarına sarımsaq sürtürdülər.Məlum məsələdir ki, bitlərin hücumuna məruz qalan baş qaşınır. O dövrün "istedadları" bunun da həllini tapmışdı. Belə ki, kübar xanımların başını rahat-rahat qaşıya bilməsi üçün başını üçün xüsusi çubuq hazırlanırdı. Saçı yumaq vaxtı gələndə isə sabundan söhbət belə gedə bilməzdi. Şampun əvəzi müxtəlif vasitələrdən istifadə ediblər: kül, xardal və sair. Saçları sağlam və parlaq etməyə imkan verən şampunlar isə yalnız XIX sonunda satışa buraxılıb. XIX əsrdə isə qadın gözəlliyinin zəruri elementi sayılan müxtəlif növ sabunlar buraxıldı.Elə o dövrlərdə bit-birələrin ipək parçada hərəkət edə bilmədiyi məlum olur. Alt paltarlarını ipəkdən tikməklə orta əsrin adamları bu problemini nisbətən həll edir. Belə paltarlar varlı xanımlara bu zəhlətökən həşəratlardan özünü qorumağa kömək edirdi. 1920-cı illərə qədər xüsusi ilə adlı-sanlı qadınlar qapalı geyimlərə üstünlük verirdi. Ona görə də o dövrün qadınları bədən tüklərini təmizləməyə ehtiyac duymurdu.Təbii ki, menstruasiya dövrləri üçün nəzərdə tutulmuş heç bir hazır gigiyenik vasitələri satışda olmayıb.Orta əsrlərdə Avropada tualet kağızından söhbət gedə bilməzdi. Çində isə onu hələ VI əsrdə buraxmağa başlayıblar! Səlnamələrə görə, 1391-ci ildə xüsusi olaraq imperator və onun sarayı üçün təxminən 750 000 ədəd bu gigiyenik vasitə hazırlanıb. Avropalılar isə onunla 1857-ci ildə alman sahibkar sayəsində tanış olub. Müasir tualet kağızı rulonları isə 1890-cu ildə ABŞ-da istehsal olunub. Bu günə qədər tualet kağızı kimi, əsasən köhnə qəzet vərəqlərindən istifadə ediblər.O dövrlərdə gözəl qalmaq həqiqətən çətin idi... loading... Pure Love\noxumaq maraqlı idi\n# 14 Həyatım səni çox sevirəm!Allah bir ömür boyu bizi xoşbəxt etsin.Sevgilim Həyatım mənim Mən səni bu dünyada hər şeydən çox sevirəm.Daha doğrusu ikinizi çox sevirəm.Я тебя люлблю. efsane..\nMedeniyyeti bilmeyen Avropa indi dunyaya medeniyyet deyir dehsetdi\n25 noyabr 2016 11:38\nBütün bu yazılanlar bir daha sübut edir ki,mədəniyyət məhz şərqdə yaranıb ,sadəcə qərblilər ağıllı olublar,bizdən öyrəndiklərini bizə fərqli şəkillərdə sunurlar))\n22 noyabr 2016 21:21\n# 12 Ədəbim əl verməz ədəbsizlik edənə,susmaq ən gözəl cavab ədəbi əldən gedənə....... MODABAZ\nSitat: Onun_Mələyi vaaaayyy....iryendim lapyaxwiki indi kasmetologiya yaxwi ikniwaf edib\n19 noyabr 2016 14:17\nne maraqli tarixdir hemde temizlikden sohbet gede bilmez\n19 noyabr 2016 14:01\nSitat: Onun_Mələyi vaaaayyy....iryendim lapyaxwiki indi kasmetologiya yaxwi ikniwaf edibHə\nAmma islam dini haqda yazilmayib. çünki islam dini təmizliyi əsas sayırdı. Avropalilar da yuyunmagi muselmanlardan öyrənib onu niyə yazmirlar görəsən. Hədis də var ki təmizlik dinin yarısıdır.\n[quote=Onun_Mələyi ]vaaaayyy....iryendim lapyaxwiki indi kasmetologiya yaxwi ikniwaf edib[/quoteheyf deyil temizlik\n19 noyabr 2016 01:29\nSitat: DilaycanEmelli basli mundarciliqmis ki...\n19 noyabr 2016 00:38\n# 6 Ox ancaq geri çəkilərək atılar.Həyat səni çətinliklərlə geri çəkirsə,səni daha böyük şeyə atacağı üçündür.Nişan almağa davam et... Onun_Mələyi vaaaayyy....iryendim lapyaxwiki indi kasmetologiya yaxwi ikniwaf edib\nHeqiqeten indiki dovre gore kecmis dovr cetin olub.\n18 noyabr 2016 23:42\nFuuuu.sukur bu gunumuze.Fuuuu.sukur bu gunumuze.Fuuuu.sukur bu gunumuze.\n18 noyabr 2016 23:23\nGozel ve baximli qalmaq ele indi de cox cetindir.O dovrde sadece indiki qeder kosmetika inkisaf etmemisdi\n18 noyabr 2016 23:21\n# 2 Canımı yaktıktan sonra, hiç birşey olmamış gibi helallik isteyenler! Cehennemde yandığınızı görsem üzerinize benzin dökerim... ! Dilaycan\nEmelli basli mundarciliqmis ki...\n18 noyabr 2016 23:04


“Vəzifədən getməyimə baxmayaraq…” – Sabiq nazir Namiq Abbasovdan açıqlama\n22 Fevral 2016 - 17:19\n“Vəzifədən getməyimə baxmayaraq…” –Sabiq nazir Namiq Abbasovdan açıqlama\n“Bu gün 76 yaşım tamam olur. Çoxları sual verirlər ki “özünüzü necə hiss edirsiniz?”. Qısaca cavabım belədir: özümü 76 yaşındakı kimi hiss edirəm”.\nBu sözləri 1995-2004-ci illərdə Azərbaycanın Milli Təhlükəsizlik naziri işləmiş və fevralın 22-də ad günü olan Namiq Abbasov deyib.\nNamiq Abbasov 76 yaşının tamam olması münasibətilə onu ilk təbrik edənlərdən də söz açıb: “İnsanın özəl günlərindən biri də yaşının üstünə yaş gəlməsidir. Təbii ki, doğum günündə ilk ürək sözlərini, xoş arzularını ailə üzvləri dilə gətirir”.\nSabiq nazir əslində doğum günü keçirməyi sevmədiyini deyib: “Doğum günü keçirtməyi sevmirəm. Demək olar ki, əvvəllər də, nazir işləyəndə də buna meylli deyildim. Bunun da səbəbi var. Hədiyyə qəbul etməyi sevmirəm. Doğum gününə gələn insanlar da hədiyyəsiz gəlmir. Ona görə də ən yaxşısı bu günü keçirməməkdir”.\n“Keçmiş dostlarınız sizi təbrik edibmi” sualına sabiq nazirin cavabı belə olub: “Salam verdiyim insanların çoxu doğum günümdə məni unutmur. Vəzifədən getməyimə baxmayaraq, dostlarla salamım qalır. Ona görə də keçmiş dostlar arasından da təbrik edənlər var”.\nN.Abbasov 1995-ci ilin mart ayından 2004-cü ilin iyul ayınadək Azərbaycan Respublikasının milli təhlükəsizlik naziri vəzifəsində işləyib, general-polkovnik hərbi rütbəsinə qədər yüksəlib. Nazir postundan azad edildikdən sonra o, 2004-cü ilin 16 dekabr tarixindən 2012-ci il oktyabrın 31-nə kimi Azərbaycanın Özbəkistan Respublikasında fövqəladə və səlahiyyətli səfiri postunda çalışıb. Səfir vəzifəsini tərk etdikdən sonra təqaüdə çıxıb.


UNESCO: "Rusiya hərbçiləri Xersonda kurqanları dağıdır" | Report.az\nUNESCO: "Rusiya hərbçiləri Xersonda kurqanları dağıdır"\nUNESCO: "Rusiya hərbçiləri Xersonda kurqanları dağıdır" Rusiya hərbçiləri Xerson vilayətində görməli yerləri, arxeoloji qazıntıları, kurqanları dağıdırlar.\n2 May , 2022 15:16\nRusiya hərbçiləri Xerson vilayətində görməli yerləri, arxeoloji qazıntıları, kurqanları dağıdırlar.\n“Report” UNIAN-a istinadən xəbər verir ki, bu barədə UNESCO-nun keçirdiyi monitorinqin nəticəsindən məlum olub.\nBildirilib ki, təşkilat regionda tarixi və mədəni abidələrin mühafizəsi ilə bağlı monitorinqi aprelin 30-dan mayın 1-dək keçirib.\nMəlumata görə, aprelin 30-dan mayın 1-dək Zaporojye vilayətinin Drujbovka kəndindən Nikolayev vilayətinin Davıdov Brod kəndinədək ərazidə monitorinq aparılıb.\n“Əvvəlcə keçirilən vizual baxış nəticəsində döyüş bölgələrindən kənarda hərbi tarixi abidələrin zərər görmədiyinə dair məlumat əldə edilmişdi. Ancaq işğalçlar yolboyu tarixi arxeoloji abidələri, kurqanları dağıdıblar”, - məlumatda qeyd olunub.\nXersondakı kurqanlar Qara dəniz sahilləri çölündə ən geniş yayılmış qədim dövrə aid abidələrdir. UNESCO müharibə zamanı Ukraynadakı tarixi-mədəni abidələrin qorunması ilə bağlı layihənin icrasına başlayıb.\nQeyd edək ki, kurqanlar Orta Asiyada qədim türklərin məzarlıqlarına verilən addır. Həmin bölgələri qədim dövrlərdə ruslara bağlayan heç bir tarixi bağ mövcud deyil.


ABŞ Putinin imicinə ciddi zərbə vurub\nABŞ Putinin imicinə ciddi zərbə vurub Dünya\n18 Aprel 2018 11:46\nSuriya ətrafında baş verən son hadisələrə münasibət bildirən sabiq dövlət müşaviri, politoloq Qabil Hüseynli qeyd edib ki, dünyada kimyəvi silahın tətbiqi qadağan edilib. Bu haqda beynəlxalq konvensiya imzalanıb və ölkələr həmin silahın ehtiyatlarının ləğvi ilə bağlı öz üzərinə öhdəlik götürüb. Kimyəvi silah bəşəriyyətə qarşı ən barbar mübarizə forması hesab edilir. Bəşər Əsəd də Suriyadakı daxili vətəndaş müharibəsi dövründə ən azı 4 dəfə öz vətəndaşlarına qarşı kimyəvi silahdan istifadə edib. ABŞ-da Barak Obamanın prezidentliyi dövründə Bəşər Əsədə bir neçə dəfə xəbərdarlıq edilmişdi. Çünki kimyəvi silahdan istifadə siyasətdə "qırmızı xətt"i keçmək deməkdir. Ümumiyyətlə, Qərb ölkələrində və ABŞ-da belə bir fikir hökm sürür ki, ərəb ölkələrinə kimyəvi silahları Rusiya verir və onlar Rusiyanın təhriki ilə bu silahdan istifadə edir: "Suriyaya hücumun əsas hədəfi təkcə kimyəvi silahlardan istifadə məsələsi deyildi. Burada ABŞ və onun müttəfiqləri Rusiyaya və Putinə dərs vermək istəyirdilər. ABŞ qabaqcadan zərbə ilə bağlı Rusiyanı xəbərdar etməklə, onun Suriya ərazisində yerləşən Hmeymim hərbi bazasındakı S-400-lərini işə salması məqsədini güdürdü. Rusiya iddia edir ki, həmin raketləri işə salmadı və ABŞ-ın raket zərbələrini Suriyanın özü dəf etdi. Guya köhnə S-300-lərə atılan 105 ədəd "Tomahavk" raketinin 71-i havada vuruldu. Bu, həqiqətə uyğun deyil. ABŞ tərəfi də, Qərb ölkələri də iddia edirlər ki, 105 "Tomahavk"ın hamısı hədəflərinə çatıb və zərbə nöqtələrini vurub. Belə bir məsələni də qeyd edirlər ki, köhnə S-300-lər deyil, əslində S-400-lər işə düşüb, amma bunlar da ABŞ-ın raketlərinə heç nə edə bilməyib. Yəni ya radarlar onları tuta bilməyib, ya da "Tomahavk"ların uçuş trayektoriyasını müəyyənləşdirə bilməyib və atılan raketlər də "Tomahavk"lardan yan keçib. Bununla da Suriyada olduğu müddətdə, Qərblə mübarizədə ilk dəfədir ki, Rusiya ciddi məğlubiyyətə uğramış vəziyyətə düşüb".\nPolitoloq bu hadisələrdə Rusiyanın beynəlxalq aləmdə itirdiyi nüfuzu barədə də açıqlama verib. Bildirib ki, Rusiyanın hər zaman bütün dünyaya təriflədiyi, öyündüyü hava hücumundan müdafiə sistemləri ABŞ-ın o qədər də təzə olmayan "Tomahavk"larını zərərsizləşdirə bilməyib. Bu səbəbdən də NATO-nun Rusiyadan qat-qat üstün olması barədə təsəvvürlər meydana çıxıb. Bu isə həm ölkə daxilində, həm də beynəlxalq aləmdə Putinin imicinə ciddi xələl gətirib: "Bir çoxu belə hesab edir ki, Putin xalqının qarşısında öz sarsılmış reytinqini bərpa etmək üçün nələrsə üzərində düşünür və hansı formadasa, ABŞ-a cavab reaksiyası göstərəcək. Bəziləri isə belə hesab edir ki, artıq ABŞ sınaq məşqindən sonra Rusiya və İran üzərinə daha cəsarətlə getməyə başlayacaq. ABŞ özünün bir nömrəli rəqibi və düşməni hesab etdiyi Rusiyanı beynəlxalq arenadan sıxışdırıb çıxararaq, onu adi regional dövlət səviyyəsinə endirəcək. Əlbəttə, nəticələr rəngarəngdir, müxtəlifdir. Amma bir faktı mütləq qeyd etmək lazımdır ki, doğrudan da Suriyaya son hücumlar zamanı Rusiyanın hərbi-texniki cəhətdən NATO qarşısında həm məğlubiyyətə uğradığı üzə çıxdı, həm də hərbi texnikasının zəif olduğu məlum oldu. İndiyə qədər Putin təhdid və qorxutma yolu ilə Qərb ölkələrinə təsir göstərirdisə, bundan sonra bu mümkün olmayacaq. Putinin belə təhdidlərini artıq NATO dövlətləri ciddiyə almayacaq. Dünya silah bazarında da Rusiya silahlarına diqqət və etimad azalacaq. Bu konteksdə Qərbin tətbiq etdiyi və edəcəyi sanksiyalar daha uğurla işləyəcək. Rusiyanın maliyyə cəhətdən çökdürülməsi prosesi başlanacaq. Bir sözlə, son hadisədən sonra Rusiya düşərgəsində bir ruh düşkünlüyü, Qərbdə isə coşğunluq və qələbə eyforiyası hiss olunmaqdadır".\nQ.Hüseynli onu da vurğulayıb ki, Putin baş verənlərin heyfini çıxmağa çalışsa da, buna nail ola bilməyəcək, Qərb yenə də Putin üzərində növbəti bir qələbə qazanmaqla onu öz xalqı və ölkəsi qarşısında gözdən düşmüş bir prezidentə çevirəcək: "Ehtimallar belədir. İndi hansı ssenarilər tətbiq ediləcək - bunu söyləmək bir qədər çətindir. Amma fakt odur ki, Rusiya-Qərb qarşıdurması getdikcə daha da dərinləşəcək".